title: Εκτελεστικός κανονισμός (ΕΕ) 2015/988 της Επιτροπής, της 24ης Ιουνίου 2015, για τον προσδιορισμό των ποσοτήτων που πρέπει να προστεθούν στην ποσότητα που καθορίστηκε για την υποπερίοδο από την 1η Ιανουαρίου 2016 έως τις 30 Ιουνίου 2016 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 2535/2001 στον τομέα του γάλακτος και των γαλακτοκομικών προϊόντων

text:
               25.6.2015

               EL

               Επίσημη Εφημερίδα της Ευρωπαϊκής Ένωσης

               L 159/53

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/988 ΤΗΣ ΕΠΙΤΡΟΠΉΣ
   της 24ης Ιουνίου 2015
   για τον προσδιορισμό των ποσοτήτων που πρέπει να προστεθούν στην ποσότητα που καθορίστηκε για την υποπερίοδο από την 1η Ιανουαρίου 2016 έως τις 30 Ιουνίου 2016 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 2535/2001 στον τομέα του γάλακτος και των γαλακτοκομικών προϊόντων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188 παράγραφοι 2 και 3,
   Εκτιμώντας τα ακόλουθα:

               (1)

               Με τον κανονισμό (ΕΚ) αριθ. 2535/2001 της Επιτροπής (2) ανοίχθηκαν ετήσιες δασμολογικές ποσοστώσεις για την εισαγωγή προϊόντων του τομέα του γάλακτος και των γαλακτοκομικών προϊόντων.

               (2)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από την 1η Ιουνίου 2015 έως τις 10 Ιουνίου 2015 για την υποπερίοδο από την 1η Ιουλίου 2015 έως τις 31 Δεκεμβρίου 2015 είναι, όσον αφορά ορισμένες ποσοστώσεις, μικρότερες από τις διαθέσιμες ποσότητες. Ως εκ τούτου, κρίνεται σκόπιμο να προσδιοριστούν οι ποσότητες για τις οποίες δεν υποβλήθηκαν αιτήσεις, οι οποίες εν συνεχεία θα πρέπει να προστεθούν στην ποσότητα που καθορίζεται για την επόμενη υποπερίοδο ποσόστωσης.

               (3)

               Για να εξασφαλιστεί η αποτελεσματικότητα του μέτρου, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ποσότητες για τις οποίες δεν υποβλήθηκαν αιτήσεις πιστοποιητικών εισαγωγής δυνάμει του κανονισμού (ΕΚ) αριθ. 2535/2001 και οι οποίες πρέπει να προστεθούν στην υποπερίοδο από την 1η Ιανουαρίου 2016 έως τις 30 Ιουνίου 2016 προβλέπονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουνίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων (ΕΕ L 341 της 22.12.2001, σ. 29).

      ΠΑΡΑΡΤΗΜΑ
      I.A

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από την 1.1.2016 έως τις 30.6.2016
                  (σε kg)

                  09.4590

                  34 268 500

                  09.4599

                  5 680 000

                  09.4591

                  2 680 000

                  09.4592

                  9 219 000

                  09.4593

                  2 706 500

                  09.4594

                  10 003 500

                  09.4595

                  6 012 300

                  09.4596

                  9 747 500

            I.ΣΤ

         Προϊόντα καταγωγής Ελβετίας

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από την 1.1.2016 έως τις 30.6.2016
                  (σε kg)

                  09.4155

                  799 000

            I.Θ

         Προϊόντα καταγωγής Ισλανδίας

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από την 1.1.2016 έως τις 30.6.2016
                  (σε kg)

                  09.4205

                  175 000

                  09.4206

                  0

            I.ΙΑ

         Προϊόντα καταγωγής Νέας Ζηλανδίας

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από την 1.10.2015 έως τις 31.12.2015
                  (σε kg)

                  09.4514

                  7 000 000

                  09.4515

                  4 000 000

                  09.4182

                  33 612 000

                  09.4195

                  40 879 000


title: Εκτελεστικός κανονισμός (ΕΕ) αριθ. 1278/2014 της Επιτροπής, της 1ης Δεκεμβρίου 2014 , για την τροποποίηση των κανονισμών (ΕΚ) αριθ. 967/2006, (ΕΚ) αριθ. 828/2009, (ΕΚ) αριθ. 891/2009 και του εκτελεστικού κανονισμού (ΕΕ) αριθ. 75/2013

text:
               2.12.2014

               EL

               Επίσημη Εφημερίδα της Ευρωπαϊκής Ένωσης

               L 346/26

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1278/2014 ΤΗΣ ΕΠΙΤΡΟΠΉΣ
   της 1ης Δεκεμβρίου 2014
   για την τροποποίηση των κανονισμών (ΕΚ) αριθ. 967/2006, (ΕΚ) αριθ. 828/2009, (ΕΚ) αριθ. 891/2009 και του εκτελεστικού κανονισμού (ΕΕ) αριθ. 75/2013
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 144 στοιχεία γ) και ι), το άρθρο 178 στοιχεία β), στ) και η), το άρθρο 180, το άρθρο 182 παράγραφος 4 και το άρθρο 192 παράγραφος 5,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 1308/2013 προβλέπει την παράταση του καθεστώτος ποσόστωσης ζάχαρης μέχρι τις 30 Σεπτεμβρίου 2017 και εισάγει αλλαγές στο εν λόγω καθεστώς. Είναι, συνεπώς, αναγκαία η προσαρμογή ορισμένων κανονισμών στον τομέα της ζάχαρης.

               (2)

               Για λόγους σαφήνειας, είναι αναγκαίο να τροποποιηθεί το άρθρο 4 παράγραφος 1 στοιχείο α) του κανονισμού (ΕΚ) αριθ. 967/2006 της Επιτροπής (2), έτσι ώστε να αντιστοιχεί ακριβώς προς το άρθρο 140 παράγραφος 1 στοιχείο β) του κανονισμού (ΕΕ) αριθ. 1308/2013, το οποίο προβλέπει ότι η βιομηχανική ζάχαρη, η βιομηχανική ισογλυκόζη ή το βιομηχανικό σιρόπι πρέπει να παραδίδονται στον χρήστη έως τις 30 Νοεμβρίου της επόμενης περιόδου εμπορίας το αργότερο.

               (3)

               Ο κανονισμός (ΕΚ) αριθ. 967/2006 καθορίζει τις προθεσμίες για την ανακοίνωση στην Επιτροπή εκ μέρους των κρατών μελών των ποσοτήτων που μεταφέρονται από επιχειρήσεις κατ' εφαρμογή του άρθρου 141 του κανονισμού (ΕΕ) αριθ. 1308/2013. Λαμβανομένων υπόψη των νέων ημερομηνιών για τις ανακοινώσεις από τις επιχειρήσεις στα κράτη μέλη που αναφέρονται στο εν λόγω άρθρο, οι προθεσμίες που προβλέπονται στο άρθρο 17 του κανονισμού (ΕΚ) αριθ. 967/2006 πρέπει να προσαρμοστούν αναλόγως.

               (4)

               Ο κανονισμός (ΕΚ) αριθ. 828/2009 της Επιτροπής (3) καθορίζει κανόνες για τις εισαγωγές προϊόντων του τομέα της ζάχαρης, της δασμολογικής κλάσης 1701, στο πλαίσιο προτιμησιακών συμφωνιών, μέχρι την περίοδο εμπορίας 2014/2015. Το άρθρο 4 παράγραφος 4 του εν λόγω κανονισμού καθορίζει τον κατάλογο των εγγράφων που συνοδεύουν τις αιτήσεις πιστοποιητικών εισαγωγής και προβλέπει ότι τα πιστοποιητικά εξαγωγής μπορούν να αντικατασταθούν από επικυρωμένα αντίγραφα. Λαμβανομένων υπόψη των τεχνικών εξελίξεων και για την απλοποίηση των διαδικασιών, η ηλεκτρονική διαβίβαση των πιστοποιητικών εξαγωγής θα πρέπει να επιτρέπεται υπό ορισμένες προϋποθέσεις.

               (5)

               Δεδομένου ότι οι εισαγωγές στο πλαίσιο ορισμένων προτιμησιακών καθεστώτων δεν υπόκεινται σε περιορισμένη ποσότητα ποσόστωσης, είναι σκόπιμο να διευκολυνθούν οι τελωνειακές διαδικασίες, επιτρέποντας ένα σύνηθες επίπεδο ανοχής 5 % κατ' ανώτατο όριο σε πιστοποιητικά για τις προτιμησιακές εισαγωγές ζάχαρης.

               (6)

               Ο κανονισμός (ΕΕ) αριθ. 1006/2011 της Επιτροπής (4) τροποποιεί τον κανονισμό (ΕΟΚ) αριθ. 2658/87 του Συμβουλίου (5) με την αλλαγή ορισμένων κωδικών ΣΟ για τη ζάχαρη. Οι νέοι κωδικοί ΣΟ έχουν ήδη δοθεί στα προϊόντα που καλύπτονται από τον κανονισμό (ΕΚ) αριθ. 828/2009 και τον κανονισμό (ΕΚ) αριθ. 891/2009 της Επιτροπής (6) και χρησιμοποιούνται ήδη στην πράξη από τις τελωνειακές αρχές των κρατών μελών. Επομένως, κρίνεται σκόπιμη η τεχνική προσαρμογή των κωδικών ΣΟ που αναφέρονται στους εν λόγω κανονισμούς.

               (7)

               Η Επιτροπή ανέπτυξε πληροφοριακό σύστημα που επιτρέπει την ηλεκτρονική διαχείριση των εγγράφων και των διαδικασιών στο πλαίσιο των δικών της εσωτερικών διαδικασιών εργασίας και των σχέσεών της με τις αρχές που εμπλέκονται στην κοινή γεωργική πολιτική. Θεωρείται ότι η υποχρέωση κοινοποίησης που προβλέπεται στον κανονισμό (ΕΕ) αριθ. 828/2009 μπορεί να εκπληρωθεί μέσω του εν λόγω συστήματος σύμφωνα με τον κανονισμό (ΕΚ) αριθ. 792/2009 της Επιτροπής (7).

               (8)

               Λαμβανομένων υπόψη των συνθηκών της αγοράς και των προβλέψεων που ίσχυαν κατά το χρονικό αυτό διάστημα, ο εκτελεστικός κανονισμός (ΕΕ) αριθ. 75/2013 της Επιτροπής (8) προβλέπει τη μη εφαρμογή των πρόσθετων εισαγωγικών δασμών για ορισμένα προϊόντα του τομέα της ζάχαρης μέχρι το τέλος της περιόδου εμπορίας 2014/2015. Ενόψει της παράτασης του καθεστώτος ποσοστώσεων ζάχαρης και λαμβάνοντας υπόψη ότι οι προβλέψεις της αγοράς δεν αλλάζουν σημαντικά έως τη λήξη του καθεστώτος ποσοστώσεων, η μη εφαρμογή των πρόσθετων εισαγωγικών δασμών για τα συγκεκριμένα προϊόντα ζάχαρης θα πρέπει να παραταθεί έως τις 30 Σεπτεμβρίου 2017.

               (9)

               Ως εκ τούτου, θα πρέπει να τροποποιηθούν αναλόγως οι κανονισμοί (ΕΚ) αριθ. 967/2006, (ΕΚ) αριθ. 828/2009, (ΕΚ) αριθ. 891/2009 και ο εκτελεστικός κανονισμός (ΕΕ) αριθ. 75/2013.

               (10)

               Η Διαχειριστική Επιτροπή για την Κοινή Οργάνωση των Γεωργικών Αγορών δεν εξέδωσε γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του κανονισμού (ΕΚ) αριθ. 967/2006
   Ο κανονισμός (ΕΚ) αριθ. 967/2006 τροποποιείται ως εξής:

               1)

               Στο άρθρο 4 παράγραφος 1, το στοιχείο α) αντικαθίσταται από το ακόλουθο κείμενο:

                           «α)

                           έχουν παραδοθεί σε μεταποιητή το αργότερο στις 30 Νοεμβρίου της επόμενης περιόδου εμπορίας, για να χρησιμοποιηθούν στην παρασκευή των προϊόντων που αναφέρονται στο παράρτημα·»

                     .

               2)

               Στο άρθρο 17, τα στοιχεία α) και β) αντικαθίστανται από το ακόλουθο κείμενο:

                           «α)

                           το αργότερο στις 15 Σεπτεμβρίου, τις ποσότητες ζάχαρης από ζαχαρότευτλα, σιροπιού ινουλίνης και ζάχαρης από ζαχαροκάλαμο, οι οποίες πρόκειται να μεταφερθούν από την τρέχουσα περίοδο εμπορίας στην επόμενη περίοδο·»

                     .

         Άρθρο 2
   Τροποποιήσεις του κανονισμού (ΕΚ) αριθ. 828/2009
   Ο κανονισμός (ΕΚ) αριθ. 828/2009 τροποποιείται ως εξής:

               1)

               Το άρθρο 4 τροποποιείται ως εξής:

                           α)

                           Στην παράγραφο 4 προστίθεται το ακόλουθο εδάφιο:
                           «Μπορούν να υποβάλλονται αντίγραφα ηλεκτρονικά ή με φαξ των πιστοποιητικών εξαγωγής που αναφέρονται στο πρώτο εδάφιο στοιχείο β) ή τα επικυρωμένα αντίγραφα που αναφέρονται στο δεύτερο εδάφιο, στη θέση των πρωτοτύπων προς στήριξη των αιτήσεων πιστοποιητικών εισαγωγής, υπό την προϋπόθεση ότι τα πρωτότυπα υποβάλλονται από τον αιτούντα στις αρμόδιες αρχές των κρατών μελών στο σημείο του εκτελωνισμού του πιστοποιητικού εισαγωγής, πριν από τον εκτελωνισμό των εμπορευμάτων τα οποία καλύπτονται από το πιστοποιητικό εισαγωγής που εκδίδεται με βάση τα αντίγραφα που υποβλήθηκαν ηλεκτρονικά ή με φαξ.»·

                           β)

                           στην παράγραφο 6, η λέξη «έγγραφο» αντικαθίσταται από τις λέξεις «πρωτότυπο, έγγραφο που υποβλήθηκε ηλεκτρονικά ή με φαξ»·

                           γ)

                           προστίθεται η ακόλουθη παράγραφος 7:
                           «7.   Το άρθρο 48 παράγραφοι 1 και 4 του κανονισμού (ΕΚ) αριθ. 376/2008 δεν εφαρμόζεται όταν η ποσότητα ζάχαρης που εισάγεται, στο πλαίσιο του παρόντος κανονισμού, υπερβαίνει κατά 5 % την ποσότητα που αναφέρεται στο πιστοποιητικό εισαγωγής. Η συμπληρωματική ποσότητα θεωρείται ότι έχει εισαχθεί βάσει του εν λόγω πιστοποιητικού».

               2)

               Το άρθρο 8 τροποποιείται ως εξής:

                           α)

                           στο πρώτο εδάφιο, ο κωδικός ΣΟ «1701 11 10» αντικαθίσταται από τα ακόλουθα: «1701 13 10, 1701 14 10»·

                           β)

                           στο δεύτερο εδάφιο, ο κωδικός ΣΟ «1701 11 90» αντικαθίσταται από τα ακόλουθα: «1701 13 90, 1701 14 90».

               3)

               Στο άρθρο 9, η παράγραφος 6 αντικαθίσταται από το ακόλουθο κείμενο:
               «6.   Οι κοινοποιήσεις που αναφέρονται στον παρόντα κανονισμό πραγματοποιούνται σύμφωνα με τον κανονισμό (ΕΚ) αριθ. 792/2009 της Επιτροπής (9)..
         Άρθρο 3
   Τροποποιήσεις του κανονισμού (ΕΚ) αριθ. 891/2009
   Ο κανονισμός (ΕΚ) αριθ. 891/2009 τροποποιείται ως εξής:

               1)

               Στο άρθρο 13 παράγραφος 1, ο κωδικός ΣΟ «1701 11 90» αντικαθίσταται από τα ακόλουθα: «1701 13 90, 1701 14 90».

               2)

               Στο παράρτημα Ι μέρος Ι, ο κωδικός ΣΟ «1701 11 10» αντικαθίσταται από τα ακόλουθα: «1701 13 10 και 1701 14 10»,

         Άρθρο 4
   Τροποποίηση του εκτελεστικού κανονισμού (ΕΕ) αριθ. 75/2013
   Στο άρθρο 1 του εκτελεστικού κανονισμού (ΕΕ) αριθ. 75/2013, η ημερομηνία «30 Σεπτεμβρίου 2015» αντικαθίσταται από την ημερομηνία «30 Σεπτεμβρίου 2017».
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Δεκεμβρίου 2014.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 967/2006 της Επιτροπής, της 29ης Ιουνίου 2006, για τη θέσπιση των λεπτομερειών εφαρμογής του κανονισμού (ΕΚ) αριθ. 318/2006 του Συμβουλίου όσον αφορά την παραγωγή εκτός ποσόστωσης στον τομέα της ζάχαρης (ΕΕ L 176 της 30.6.2006, σ. 22).

      (3)  Κανονισμός (ΕΚ) αριθ. 828/2009 της Επιτροπής, της 10ης Σεπτεμβρίου 2009, για τη θέσπιση λεπτομερών κανόνων εφαρμογής για την εισαγωγή και το ραφινάρισμα προϊόντων του τομέα της ζάχαρης, της δασμολογικής κλάσης 1701, για τις περιόδους εμπορίας 2009/2010 έως 2014/2015, στο πλαίσιο προτιμησιακών συμφωνιών (ΕΕ L 240 της 11.9.2009, σ. 14).

      (4)  Κανονισμός (ΕΕ) αριθ. 1006/2011 της Επιτροπής, της 27ης Σεπτεμβρίου 2011, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (ΕΕ L 282 της 28.10.2011, σ. 1).

      (5)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1):

      (6)  Κανονισμός (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (ΕΕ L 254 της 26.9.2009, σ. 82).

      (7)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).

      (8)  Εκτελεστικός κανονισμός (ΕΕ) αριθ. 75/2013 της Επιτροπής, της 25ης Ιανουαρίου 2013, για παρέκκλιση από τον κανονισμό (ΕΚ) αριθ. 951/2006 όσον αφορά την εφαρμογή των αντιπροσωπευτικών τιμών και των πρόσθετων εισαγωγικών δασμών για ορισμένα προϊόντα στον τομέα της ζάχαρης και την κατάργηση του εκτελεστικού κανονισμού (ΕΕ) αριθ. 892/2012 σχετικά με τον καθορισμό των αντιπροσωπευτικών τιμών και των ποσών των πρόσθετων εισαγωγικών δασμών για ορισμένα προϊόντα του τομέα της ζάχαρης για την εμπορική περίοδο 2012/2013 (ΕΕ L 26 της 26.1.2013, σ. 19).

      (9)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).»


title: Εκτελεστικός κανονισμός (ΕΕ) αριθ. 1010/2011 της Επιτροπής, της 12ης Οκτωβρίου 2011 , σχετικά με τον καθορισμό ποσοστού αποδοχής για την έκδοση πιστοποιητικών εξαγωγής, την απόρριψη των αιτήσεων πιστοποιητικών εξαγωγής και την αναστολή της υποβολής των αιτήσεων πιστοποιητικών εξαγωγής για τη ζάχαρη και την ισογλυκόζη εκτός ποσόστωσης

text:
               13.10.2011

               EL

               Επίσημη Εφημερίδα της Ευρωπαϊκής Ένωσης

               L 268/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1010/2011 ΤΗΣ ΕΠΙΤΡΟΠΉΣ
   της 12ης Οκτωβρίου 2011
   σχετικά με τον καθορισμό ποσοστού αποδοχής για την έκδοση πιστοποιητικών εξαγωγής, την απόρριψη των αιτήσεων πιστοποιητικών εξαγωγής και την αναστολή της υποβολής των αιτήσεων πιστοποιητικών εξαγωγής για τη ζάχαρη και την ισογλυκόζη εκτός ποσόστωσης
   H ΕΥΡΩΠΑΪΚΗ ΕΠΙΤΡΟΠΗ
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 7ε σε συνδυασμό με το άρθρο 9 παράγραφος 1,
   Εκτιμώντας τα ακόλουθα:

               (1)

               Σύμφωνα με το άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007, η ζάχαρη που παράγεται κατά τη διάρκεια της περιόδου εμπορίας καθ’ υπέρβαση της ποσόστωσης που αναφέρεται στο άρθρο 56 του εν λόγω κανονισμού μπορεί να εξάγεται μόνο εντός του ποσοτικού ορίου που καθορίζεται από την Επιτροπή.

               (2)

               Στον εκτελεστικό κανονισμό (ΕΕ) αριθ. 372/2011 της Επιτροπής, της 15ης Απριλίου 2011, για τον καθορισμό του ποσοτικού ορίου όσον αφορά τις εξαγωγές ζάχαρης και ισογλυκόζης εκτός ποσόστωσης μέχρι το τέλος της περιόδου εμπορίας 2011/2012 (3), καθορίζονται τα ανωτέρω όρια. Ο κανονισμός αυτός θα εφαρμοστεί από την 1η Ιανουαρίου 2012 και, συνεπώς, το ποσοτικό όριο για τις εξαγωγές ζάχαρης και ισογλυκόζης εκτός ποσόστωσης μέχρι το τέλος της περιόδου εμπορίας 2011/2012 θα είναι διαθέσιμο μόνο από την ημερομηνία αυτή.

               (3)

               Για την περίοδο εμπορίας 2011/2012, κρίνεται σκόπιμο, άρα, να καθορισθεί μηδενικό ποσοστό αποδοχής για τις ποσότητες για τις οποίες υποβλήθηκαν αιτήσεις από τις τις 3 Οκτωβρίου 2011 έως τις 7 Οκτωβρίου 2011 και να ανασταλεί η υποβολή των αιτήσεων πιστοποιητικών εξαγωγής για τη ζάχαρη και την ισογλυκόζη. Για την περίοδο εμπορίας 2011/2012, πρέπει επίσης να απορριφθούν όλες οι αιτήσεις πιστοποιητικών εξαγωγής για τη ζάχαρη και την ισογλυκόζη οι οποίες υποβλήθηκαν στις 10, 11, 12, 13 και 14 Οκτωβρίου 2011.

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για την περίοδο εμπορίας 2011/2012, τα πιστοποιητικά εξαγωγής για τη ζάχαρη και την ισογλυκόζη εκτός ποσόστωσης για τα οποία υποβλήθηκαν αιτήσεις από τις 3 Οκτωβρίου 2011 έως τις 7 Οκτωβρίου 2011, εκδίδονται για τις αιτούμενες ποσότητες πολλαπλασιαζόμενες επί το ποσοστό αποδοχής 0 %.
   2.   Για την περίοδο εμπορίας 2011/2012, οι αιτήσεις πιστοποιητικών εξαγωγής για τη ζάχαρη και την ισογλυκόζη εκτός ποσόστωσης που υποβλήθηκαν στις 10, 11, 12, 13 και 14 Οκτωβρίου 2011 απορρίπτονται.
   3.   Για την περίοδο εμπορίας 2011/2012, η υποβολή των αιτήσεων πιστοποιητικών εξαγωγής για τη ζάχαρη και την ισογλυκόζη εκτός ποσόστωσης αναστέλλεται για την περίοδο από την τις 17 Οκτωβρίου 2011 έως τις 31 Δεκεμβρίου 2011.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Οκτωβρίου 2011.

            Για την Επιτροπή, εξ ονόματος του Προέδρου,

         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 178 της 1.7.2006, σ. 24.

      (3)  ΕΕ L 102 της 16.4.2011, σ. 8.


title: Εκτελεστικός κανονισμός (ΕΕ) αριθ. 695/2011 της Επιτροπής, της 19ης Ιουλίου 2011 , σχετικά με την έκδοση πιστοποιητικών εισαγωγής και τη χορήγηση δικαιωμάτων εισαγωγής για τις αιτήσεις που υποβλήθηκαν κατά το πρώτο επταήμερο του Ιουλίου του 2011 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 616/2007 για το κρέας πουλερικών

text:
               20.7.2011

               EL

               Επίσημη Εφημερίδα της Ευρωπαϊκής Ένωσης

               L 189/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 695/2011 ΤΗΣ ΕΠΙΤΡΟΠΉΣ
   της 19ης Ιουλίου 2011
   σχετικά με την έκδοση πιστοποιητικών εισαγωγής και τη χορήγηση δικαιωμάτων εισαγωγής για τις αιτήσεις που υποβλήθηκαν κατά το πρώτο επταήμερο του Ιουλίου του 2011 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 616/2007 για το κρέας πουλερικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2,
   Εκτιμώντας τα ακόλουθα:

               (1)

               Με τον κανονισμό (ΕΚ) αριθ. 616/2007 της Επιτροπής (3) ανοίχθηκαν δασμολογικές ποσοστώσεις για την εισαγωγή προϊόντων του τομέα του κρέατος πουλερικών καταγωγής Βραζιλίας, Ταϊλάνδης και άλλων τρίτων χωρών.

               (2)

               Οι αιτήσεις πιστοποιητικών εισαγωγής που υποβλήθηκαν, όσον αφορά τις ομάδες 1, 2, 4, 6, 7 και 8, κατά το πρώτο επταήμερο του Ιουλίου του 2011 για την υποπερίοδο από την 1η Οκτωβρίου έως τις 31 Δεκεμβρίου 2011 αφορούν, για ορισμένες ποσοστώσεις, ποσότητες μεγαλύτερες από τις διαθέσιμες. Ως εκ τούτου, κρίνεται σκόπιμο να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό συντελεστή κατανομής που πρέπει να εφαρμόζεται στις αιτούμενες ποσότητες.

               (3)

               Οι αιτήσεις δικαιωμάτων εισαγωγής που υποβλήθηκαν κατά το πρώτο επταήμερο του Ιουλίου του 2011 για την υποπερίοδο από την 1η Οκτωβρίου έως τις 31 Δεκεμβρίου 2011, όσον αφορά την ομάδα 5, αφορούν ποσότητες μεγαλύτερες από τις διαθέσιμες. Ως εκ τούτου, κρίνεται σκόπιμο να προσδιοριστεί σε ποιο βαθμό μπορούν να χορηγηθούν δικαιώματα εισαγωγής, με τον καθορισμό συντελεστή κατανομής που πρέπει να εφαρμόζεται στις αιτούμενες ποσότητες,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Στις αιτήσεις πιστοποιητικών εισαγωγής που υποβλήθηκαν βάσει του κανονισμού (ΕΚ) αριθ. 616/2007 για την υποπερίοδο από την 1η Οκτωβρίου έως τις 31 Δεκεμβρίου 2011 όσον αφορά τις ομάδες 1, 2, 4, 6, 7 και 8, εφαρμόζονται οι συντελεστές κατανομής που προβλέπονται στο παράρτημα του παρόντος κανονισμού.
   2.   Στις αιτήσεις δικαιωμάτων εισαγωγής που υποβλήθηκαν βάσει του κανονισμού (ΕΚ) αριθ. 616/2007 για την υποπερίοδο από την 1η Οκτωβρίου έως τις 31 Δεκεμβρίου 2011, όσον αφορά την ομάδα 5, εφαρμόζεται ο συντελεστής κατανομής που προβλέπεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει στις 20 Ιουλίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιουλίου 2011.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 238 της 1.9.2006, σ. 13.

      (3)  ΕΕ L 142 της 5.6.2007, σ. 3.

      ΠΑΡΑΡΤΗΜΑ

                  Αριθμός ομάδας

                  Αύξων αριθμός

                  Συντελεστής κατανομής για τις αιτήσεις πιστοποιητικών εισαγωγής που υποβλήθηκαν για την υποπερίοδο από 1.10.2011 έως 31.12.2011
                  (σε %)

                  1

                  09.4211

                  0,555327

                  6

                  09.4216

                  0,671918

                  Αριθμός ομάδας

                  Αύξων αριθμός

                  Συντελεστής κατανομής για τις αιτήσεις δικαιωμάτων εισαγωγής που υποβλήθηκαν για την υποπερίοδο από 1.10.2011 έως 31.12.2011
                  (σε %)

                  5

                  09.4215

                  1,377411


title: Εκτελεστικός κανονισμός (ΕΕ) αριθ. 977/2012 της Επιτροπής, της 23ης Οκτωβρίου 2012 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               24.10.2012

               EL

               Επίσημη Εφημερίδα της Ευρωπαϊκής Ένωσης

               L 294/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 977/2012 ΤΗΣ ΕΠΙΤΡΟΠΉΣ
   της 23ης Οκτωβρίου 2012
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Οκτωβρίου 2012.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  AL

                  32,3

                  MA

                  58,6

                  MK

                  36,4

                  ZZ

                  42,4

                  0707 00 05

                  MK

                  30,8

                  TR

                  122,6

                  ZZ

                  76,7

                  0709 93 10

                  TR

                  116,3

                  ZZ

                  116,3

                  0805 50 10

                  AR

                  87,6

                  CL

                  85,7

                  TR

                  86,6

                  ZA

                  88,2

                  ZZ

                  87,0

                  0806 10 10

                  BR

                  282,8

                  MK

                  80,9

                  TR

                  142,2

                  ZZ

                  168,6

                  0808 10 80

                  AR

                  216,2

                  CL

                  133,2

                  MK

                  29,8

                  NZ

                  141,2

                  ZA

                  142,9

                  ZZ

                  132,7

                  0808 30 90

                  CN

                  58,8

                  TR

                  112,5

                  ZZ

                  85,7

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 871/2013 του Συμβουλίου, της 2ας Σεπτεμβρίου 2013 , για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 σχετικά με τις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας

text:
               12.9.2013

               EL

               Επίσημη Εφημερίδα της Ευρωπαϊκής Ένωσης

               L 243/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 871/2013 ΤΟΥ ΣΥΜΒΟΥΛΊΟΥ
   της 2ας Σεπτεμβρίου 2013
   για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 σχετικά με τις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 13,
   Έχοντας υπόψη την πρόταση που υπέβαλε η Ευρωπαϊκή Επιτροπή, κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.1.   Ισχύοντα μέτρα

               (1)

               Τον Δεκέμβριο του 2009 η Ευρωπαϊκή Επιτροπή («η Επιτροπή»), με τον κανονισμό (ΕΕ) αριθ. 1247/2009 (2) («ο προσωρινός κανονισμός αντιντάμπινγκ»), επέβαλε προσωρινό δασμό αντιντάμπινγκ στις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας («ΛΔΚ»).

               (2)

               Τον Ιούνιο του 2010 το Συμβούλιο, με τον εκτελεστικό κανονισμό (ΕΕ) αριθ. 511/2010 του Συμβουλίου (3), επέβαλε οριστικό δασμό αντιντάμπινγκ ύψους 64,3 % στις ίδιες εισαγωγές. Τα εν λόγω μέτρα θα αναφέρονται εφεξής ως «τα ισχύοντα μέτρα», και η έρευνα που οδήγησε στα ισχύοντα μέτρα θα αναφέρεται εφεξής ως «η αρχική έρευνα».

               (3)

               Τον Ιανουάριο του 2012, ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού, το Συμβούλιο, με τον εκτελεστικό κανονισμό (ΕΕ) αριθ. 14/2012 (4) επέκτεινε τα ισχύοντα μέτρα στις εισαγωγές του υπό εξέταση προϊόντος που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι.

         1.2.   Αίτηση

               (4)

               Το Νοέμβριο του 2012 η Επιτροπή έλαβε αίτηση σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού για να διερευνήσει την πιθανή καταστρατήγηση των μέτρων αντιντάμπινγκ που έχουν επιβληθεί στις εισαγωγές ορισμένων συρμάτων από μολυβδαίνιο, καταγωγής ΛΔΚ, από εισαγωγές ορισμένων συρμάτων από μολυβδαίνιο, ελαφρώς τροποποιημένων, που περιέχουν κατά βάρος 97 % ή περισσότερο αλλά όχι περισσότερο από 99,95 % μολυβδαίνιο, καταγωγής ΛΔΚ, και για την υποβολή των εν λόγω εισαγωγών σε καταγραφή.

               (5)

               Η αίτηση υποβλήθηκε από την Plansee SE («Plansee»), παραγωγό ορισμένων συρμάτων από μολυβδαίνιο στην Ένωση, που συμμετείχε στην αρχική έρευνα.

               (6)

               Η αίτηση περιείχε επαρκή εκ πρώτης όψεως αποδεικτικά στοιχεία σύμφωνα με τα οποία τα μέτρα αντιντάμπινγκ για τις εισαγωγές ορισμένων συρμάτων από μολυβδαίνιο καταγωγής ΛΔΚ καταστρατηγούνται μέσω εισαγωγών ορισμένων συρμάτων από μολυβδαίνιο, ελαφρώς τροποποιημένων που περιέχουν κατά βάρος 97 % ή περισσότερο αλλά λιγότερο του 99,95 % μολυβδαίνιο, καταγωγής ΛΔΚ.

         1.3.   Έναρξη έρευνας

               (7)

               Αφού καθόρισε, μετά από διαβουλεύσεις με τη συμβουλευτική επιτροπή, ότι υπάρχουν επαρκή εκ πρώτης όψεως αποδεικτικά στοιχεία για την έναρξη έρευνας σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, η Επιτροπή κίνησε έρευνα δυνάμει του κανονισμού (ΕΕ) αριθ. 1236/2012 (5) («κανονισμός έναρξης έρευνας») σχετικά με την πιθανή καταστρατήγηση των μέτρων αντιντάμπινγκ που επιβλήθηκαν στις εισαγωγές ορισμένων συρμάτων από μολυβδαίνιο καταγωγής ΛΔΚ και ζήτησε επίσης από τις τελωνειακές αρχές να καταχωρούν τις εισαγωγές συρμάτων από μολυβδαίνιο στην Ένωση, που περιέχουν κατά βάρος 97 % ή περισσότερο αλλά λιγότερο του 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, το οποίο υπάγεται επί του παρόντος στον κωδικό ΣΟ ex 8102 96 00 (κωδικός TARIC 8102960030), καταγωγής Λαϊκής Δημοκρατίας της Κίνας, από την 21η Δεκεμβρίου 2012.

         1.4.   Υπό εξέταση προϊόν και προϊόν που αποτέλεσε αντικείμενο της έρευνας

               (8)

               Το υπό εξέταση προϊόν είναι ίδιο με αυτό που ορίζεται στην αρχική έρευνα, δηλαδή σύρμα από μολυβδαίνιο, το οποίο περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής ΛΔΚ (εφεξής «το υπό εξέταση προϊόν» ή «το σύρμα από μολυβδαίνιο»), το οποίο προς το παρόν υπάγεται στον κωδικό ΣΟ ex 8102 96 00.

               (9)

               Το υπό εξέταση προϊόν, δηλαδή το προϊόν που, κατά τους ισχυρισμούς, αποτελεί αντικείμενο της καταστρατήγησης, είναι το ίδιο με εκείνο που αναφέρεται στην αιτιολογική σκέψη 7 που περιέχει κατά βάρος 97 % ή περισσότερο αλλά λιγότερο του 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής ΛΔΚ.

         1.5.   Έρευνα και μέρη τα οποία αφορά η έρευνα

               (10)

               Η Επιτροπή ενημέρωσε επίσημα τις αρχές της ΛΔΚ σχετικά με την έναρξη της έρευνας και απέστειλε ερωτηματολόγια στους παραγωγούς-εξαγωγείς της ΛΔΚ και τους εισαγωγείς στην Ένωση που είναι γνωστό ότι ενδιαφέρονται. Τα ενδιαφερόμενα μέρη είχαν τη δυνατότητα να αναγγελθούν και να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στον κανονισμό για την έναρξη της έρευνας. Όλα τα Μέρη ενημερώθηκαν για το γεγονός ότι η άρνηση συνεργασίας μπορεί να οδηγήσει στην εφαρμογή του άρθρου 18 του βασικού κανονισμού και στη συναγωγή συμπερασμάτων με βάση τα διαθέσιμα στοιχεία.

               (11)

               Δύο παραγωγοί-εξαγωγείς απάντησαν στο ερωτηματολόγιο της Επιτροπής. Μία από τις εν λόγω εταιρείες, η οποία συνεργάστηκε επίσης κατά την αρχική έρευνα, είναι ένας πραγματικός παραγωγός-εξαγωγέας του προϊόντος που αποτελεί αντικείμενο της έρευνας. Όσον αφορά τον δεύτερο, η εν λόγω εταιρεία δεν ανέφερε τυχόν πωλήσεις του προϊόντος που αποτελεί αντικείμενο της έρευνας. Επομένως, οι παρατηρήσεις του δεν ελήφθησαν υπόψη.

               (12)

               Τέσσερις εισαγωγείς απάντησαν στο ερωτηματολόγιο της Επιτροπής. Ένας από αυτούς δεν ανέφερε τυχόν εισαγωγές του προϊόντος που αποτελεί αντικείμενο της έρευνας και αποδείχθηκε χρήστης σύρματος από μολυβδαίνιο.

               (13)

               Η Επιτροπή διενήργησε επιτόπιες έρευνες στις δύο εγκαταστάσεις του συνεργαζόμενου κινέζου παραγωγού-εξαγωγέα:

                           —

                           Jinduicheng Molybdenum Co., Ltd, No88, Jinye 1st Road, Hi-Tech Industry Developing Zone, Xi’an, Shaanxi Province, P.R. China («JDC»)·

                           —

                           Jinduicheng GuangMing Co., Ltd, No104 Mihe Road, Zhoucun District, Zibo City, P.R. China.

                     και στις εγκαταστάσεις του ακόλουθου εισαγωγέα της Ένωσης:

                           —

                           GTV Verschleißschutz GmbH, Vor der Neuwiese 7, D-57629 Luckenbach, Germany («GTV»).

               (14)

               Στους τρεις άλλους εισαγωγείς δεν πραγματοποιήθηκε επίσκεψη, αλλά οι απαντήσεις τους εξετάστηκαν δεόντως κατά τη διάρκεια της έρευνας.

         1.6.   Έρευνα και περίοδοι αναφοράς

               (15)

               Η περίοδος έρευνας («ΠΕ») ορίστηκε από την 1η Ιανουαρίου 2008 έως τις 30 Σεπτεμβρίου 2012, για να εξεταστεί η κατά τους ισχυρισμούς μεταβολή του τρόπου διεξαγωγής των εμπορικών συναλλαγών. Η περίοδος αναφοράς («ΠΑ») κάλυψε την περίοδο από την 1η Οκτωβρίου 2011 έως τις 30 Σεπτεμβρίου 2012, με σκοπό να ερευνηθεί αν οι εισαγωγές πραγματοποιούνται σε τιμές χαμηλότερες της μη ζημιογόνου τιμής που καθορίστηκε στην έρευνα που οδήγησε στη λήψη των ισχυόντων μέτρων, καθώς και η ύπαρξη ντάμπινγκ.

         2.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

   2.1.   Γενικά ζητήματα

               (16)

               Σύμφωνα με το άρθρο 13 παράγραφος 1 του βασικού κανονισμού, η αξιολόγηση της ύπαρξης πιθανής πρακτικής καταστρατήγησης πραγματοποιήθηκε αναλύοντας διαδοχικά:

                           1.

                           κατά πόσον υπήρξε μεταβολή του τρόπου διεξαγωγής των εμπορικών συναλλαγών μεταξύ της ΛΔΚ και της Ένωσης·

                           2.

                           αν η μεταβολή αυτή απέρρεε από πρακτική, διαδικασία ή εργασία για την οποία δεν υπήρχε ικανός αποχρών λόγος ή άλλη οικονομική δικαιολογία πλην της επιβολής του δασμού·

                           3.

                           αν υπήρχαν αποδεικτικά στοιχεία για ζημία ή στοιχεία από τα οποία να προκύπτει ότι τα επανορθωτικά αποτελέσματα του δασμού εξουδετερώνονταν όσον αφορά τις τιμές και/ή τις ποσότητες του προϊόντος που αποτελεί αντικείμενο της έρευνας· και

                           4.

                           κατά πόσον υπάρχουν αποδεικτικά στοιχεία ότι ασκείται πρακτική ντάμπινγκ σε σχέση με τις κανονικές αξίες που έχουν ήδη προσδιοριστεί για το ομοειδές προϊόν, κατά περίπτωση, σύμφωνα με τις διατάξεις του άρθρου 2 του βασικού κανονισμού.

         2.2.   Ελαφρά τροποποίηση και βασικά χαρακτηριστικά

               (17)

               Η έρευνα κατέδειξε ότι το προϊόν που αποτελεί αντικείμενο της έρευνας είναι σύρμα από μολυβδαίνιο (από 99,6 % έως 99,7 %) και συνήθως λανθάνιο («La») (από 0,25 % έως 0,35 %). Το κράμα αυτό περιέχει επίσης άλλα χημικά στοιχεία και είναι γνωστό ως «ενισχυμένο μολυβδαίνιο» ή «MoLa» ή «ML». Το υπό εξέταση προϊόν και το προϊόν που αποτελεί αντικείμενο της έρευνας επί του παρόντος υπάγονται και τα δύο στον κωδικό ΣΟ 8102 96 00. Όπως εξηγείται κατωτέρω, η έρευνα δεν εντόπισε οποιαδήποτε διαφορά στη διαδικασία παραγωγής του προϊόντος που αποτελεί αντικείμενο της έρευνας και του υπό εξέταση προϊόντος, εκτός από την προσθήκη χαμηλού ποσοστού λανθανίου στο καθαρό μολυβδαίνιο κατά το στάδιο της ανάμειξης. Επιπλέον, ο συνεργαζόμενος παραγωγός-εξαγωγέας επιβεβαίωσε ότι το κόστος παραγωγής του προϊόντος που αποτελεί αντικείμενο της έρευνας είναι παρόμοιο με το κόστος του υπό εξέταση προϊόντος. Αυτό σημαίνει ότι δεν υφίσταται οικονομικό όφελος για τον παραγωγό-εξαγωγέα για την παραγωγή του προϊόντος που αποτελεί αντικείμενο της έρευνας, εκτός από την αποφυγή των ισχυόντων μέτρων. Επιπλέον, διαπιστώθηκε ότι οι χρήστες του υπό εξέταση προϊόντος στράφηκαν στο προϊόν που αποτελεί αντικείμενο της έρευνας μετά την επιβολή των προσωρινών μέτρων, κάτι που συνεπάγεται ότι για τους χρήστες δεν υπάρχει διαφορά μεταξύ του υπό εξέταση προϊόντος και του προϊόντος που αποτελεί αντικείμενο της έρευνας.

               (18)

               Όπως αναφέρεται στην αιτιολογική σκέψη 15 του προσωρινού κανονισμού αντιντάμπινγκ, το υπό εξέταση προϊόν χρησιμοποιείται κυρίως ως επίστρωση για την παραγωγή εξαρτημάτων αυτοκινήτου (π.χ. κιβώτια ταχυτήτων), μερών αεροσκαφών ή ως ηλεκτρικές επαφές. Οι συνηθέστερα εμπορεύσιμες διάμετροι του υπό εξέταση προϊόντος είναι 2,31 mm και 3,17 mm, που χρησιμοποιούνται για φλογοψεκασμό ή για τοξοειδή ψεκασμό.

               (19)

               Τρία Μέρη ισχυρίστηκαν ότι το προϊόν που αποτελεί αντικείμενο της έρευνας και το υπό εξέταση προϊόν έχουν διαφορετικά βασικά χαρακτηριστικά. Κατόπιν αιτήματος δύο εξ αυτών, τον Απρίλιο του 2013 πραγματοποιήθηκε κατ’ αντιπαράσταση ακρόαση των GTV, JDC και Plansee, υπό την προεδρία του συμβούλου ακροάσεων. Όπως εξηγείται αναλυτικά στη συνέχεια, κατά την ακρόαση, ιδιαίτερη έμφαση δόθηκε στις προβαλλόμενες τεχνικές διαφορές μεταξύ του υπό εξέταση προϊόντος και του προϊόντος που αποτελεί αντικείμενο της έρευνας, καθώς και στην οικονομική αιτιολόγηση για εισαγωγής του δεύτερου στην αγορά της Ένωσης.

               (20)

               Οι GTV και JDC ισχυρίστηκαν κατά τη διάρκεια της ακρόασης και εγγράφως ότι το προϊόν που αποτελεί αντικείμενο της έρευνας έχει διαφορετικά βασικά φυσικά χαρακτηριστικά, τα οποία διαφέρουν σημαντικά από το υπό εξέταση προϊόν. Ειδικότερα, ισχυρίστηκαν ότι η ολκιμότητα, δηλαδή η ικανότητα του υλικού να τείνεται κατά μήκος σε μικρό τμήμα χωρίς θραύση, με την εφαρμογή δύναμης εφελκυσμού, οι παράμετροι επιμήκυνσης και οι ιδιότητες επικάλυψης του προϊόντος που αποτελεί αντικείμενο της έρευνας είναι ιδιαίτερα βελτιωμένη σε σχέση με το υπό εξέταση προϊόν.

               (21)

               Σε υποστήριξη του εν λόγω ισχυρισμού, τα δύο Μέρη υπέβαλαν μια σειρά άρθρων και μελετών που είχαν ως στόχο να αποδείξουν ότι η ανάμειξη μολυβδαινίου και λανθανίου έχει ως αποτέλεσμα ένα προϊόν με βελτιωμένη ανθεκτικότητα σε θραύση και καλύτερη επιμήκυνση από το υπό εξέταση προϊόν. Τα εν λόγω μέρη υποστήριξαν επίσης ότι πληροφορίες που δημοσιεύονται στον δικτυακό τόπο της Plansee παρέχουν αποδεικτικά στοιχεία ότι το προϊόν που αποτελεί αντικείμενο της έρευνας έχει βελτιωμένες ιδιότητες σε σύγκριση με το υπό εξέταση προϊόν.

               (22)

               Όσον αφορά τα χαρακτηριστικά του προϊόντος, προκειμένου να αξιολογηθεί κατά πόσον το προϊόν που αποτελεί αντικείμενο της έρευνας και το υπό εξέταση προϊόν έχουν διαφορετικά βασικά χαρακτηριστικά, η Plansee πρότεινε να αναθέσει σε ανεξάρτητο ινστιτούτο τη σύγκριση του υπό εξέταση προϊόντος και του προϊόντος που αποτελεί αντικείμενο της έρευνας.

               (23)

               Μετά την ακρόαση, το παραπάνω αίτημα εκτιμήθηκε με βάση τα αποδεικτικά στοιχεία που συγκεντρώθηκαν κατά τη διάρκεια της έρευνας, ιδίως οι παραγγελίες αγοράς που αποστέλλονται από τους εισαγωγείς στον παραγωγό-εξαγωγέα, οι εξηγήσεις που δόθηκαν από τον παραγωγό-εξαγωγέα σχετικά με τη διαδικασία παραγωγής, η περιεκτικότητα σε χημικές ουσίες και τα χαρακτηριστικά επιμήκυνσης και εφελκυσμού που αναφέρονται στα πιστοποιητικά ποιότητας, τα εμπορικά τιμολόγια που εκδίδονται από τον παραγωγό-εξαγωγέα και την απουσία κάθε εμπορικής πληροφορίας σχετικά με τα βελτιωμένα χαρακτηριστικά του προϊόντος που αποτελεί αντικείμενο της έρευνας σε σύγκριση με το υπό εξέταση προϊόν, που αποστέλλονται σε κάθε πελάτη. Όλες οι πληροφορίες επιβεβαίωσαν ότι βελτίωση των ιδιοτήτων δεν είχε ζητηθεί από τους πελάτες, αλλά ούτε και είχε παρασχεθεί από τον παραγωγό του προϊόντος που αποτελεί αντικείμενο της έρευνας. Επομένως, συνήχθη το συμπέρασμα ότι δεν απαιτείται γνώμη εμπειρογνώμονα. Συνεπώς, το αίτημα αυτό απορρίφθηκε.

               (24)

               Από την άποψη αυτή, η έρευνα επιβεβαίωσε ότι οι βελτιωμένες ιδιότητες που αναφέρονται ανωτέρω στην αιτιολογική σκέψη 20 εξαρτώνται από την περιεκτικότητα λανθανίου και από το κατά πόσο χρησιμοποιούνται βελτιστοποιημένες διαδικασίες παραγωγής. Ωστόσο, ο συνεργαζόμενος παραγωγός-εξαγωγέας δεν απέδειξε ότι έθεσε σε εφαρμογή τις βελτιστοποιημένες διαδικασίες παραγωγής για το προϊόν που αποτελεί αντικείμενο της έρευνας και εξαγόταν στην Ένωση κατά τη διάρκεια της ΠΕ. Ως εκ τούτου, ο ισχυρισμός είναι αστήρικτος.

               (25)

               Ένα ενδιαφερόμενο μέρος ισχυρίστηκε ότι το προϊόν που αποτελεί αντικείμενο της έρευνας έχει βελτιωμένες ιδιότητες επικάλυψης. Ωστόσο, το Μέρος δεν υπέβαλε επαρκή αποδεικτικά στοιχεία για την υποστήριξη του ισχυρισμού αυτού. Ως εκ τούτου, ο ισχυρισμός είναι αστήρικτος.

               (26)

               Δύο Μέρη ισχυρίστηκαν ότι η αντοχή σε θραύση είναι βελτιωμένη στο προϊόν που αποτελεί αντικείμενο της έρευνας. Αυτό σημαίνει ότι το σύρμα ποτέ δεν σπάει όταν ξετυλίγεται εντός μηχανής ψεκασμού. Ωστόσο, τα εν λόγω Μέρη κλήθηκαν να υποβάλουν αποδεικτικά στοιχεία αλλά δεν το έκαναν. Ελλείψει αποδεικτικών στοιχείων, ο ισχυρισμός αυτός δεν ελήφθη υπόψη.

               (27)

               Υπό το πρίσμα των ανωτέρω, συνήχθη το συμπέρασμα ότι το προϊόν που αποτελεί αντικείμενο της έρευνας δεν έχει διαφορετικές ιδιότητες σε σύγκριση με το υπό εξέταση προϊόν.

               (28)

               Επιπλέον, τα στοιχεία που συλλέχθηκαν κατά τη διάρκεια των επισκέψεων επαλήθευσης δείχνουν ότι οι χρήστες/εισαγωγείς δεν ζήτησαν συγκεκριμένα το προϊόν με τα, κατά τον ισχυρισμό, καλύτερα φυσικά χαρακτηριστικά, όπως περιγράφεται ανωτέρω στην αιτιολογική σκέψη 20, κατά την πραγματοποίηση των παραγγελιών τους. Κανένας τους δεν ζήτησε συγκεκριμένη περιεκτικότητα λανθανίου αλλά ζήτησε τουλάχιστον 99 % καθαρό μολυβδαίνιο. Μόνο ένας πελάτης ζήτησε συγκεκριμένα φυσικά χαρακτηριστικά για τις παραμέτρους της επιμήκυνσης και του εφελκυσμού. Σ’ αυτή την περίπτωση, ο παραγωγός-εξαγωγέας δοκίμασε αυτές τις παραμέτρους και παρείχε στον πελάτη πιστοποιητικά ποιότητας. Επειδή τα πιστοποιητικά αυτά παραδόθηκαν, επίσης, για το υπό εξέταση προϊόν, ήταν δυνατό να γίνει σύγκριση μεταξύ των δύο προϊόντων για τις παραμέτρους αυτές. Η σύγκριση έδειξε ότι οι απαιτήσεις επιμήκυνσης και εφελκυσμού ήταν ακριβώς ίδιες και για τα δύο προϊόντα.

               (29)

               Επιπλέον, η έρευνα έδειξε ότι ο παραγωγός-εξαγωγέας δεν είχε ενημερώσει την αγορά ή τους πελάτες τους για τα εικαζόμενα πλεονεκτήματα του προϊόντος που αποτελεί αντικείμενο της έρευνας σε σχέση με το υπό εξέταση προϊόν και δεν διέθεσε στην αγορά τα ελαφρώς τροποποιημένα σύρματα MoLa ως νέο ή διαφορετικό προϊόν.

               (30)

               Με βάση ένα δίπλωμα ευρεσιτεχνίας που έχει καταχωρηθεί από την Plansee τον Ιανουάριο του 1996, ένα ενδιαφερόμενο μέρος ισχυρίστηκε ότι το υπό εξέταση προϊόν και το προϊόν που αποτελεί αντικείμενο της έρευνας είναι διαφορετικά προϊόντα. Η ανάλυση αυτού του ισχυρισμού έδειξε ότι το δίπλωμα ευρεσιτεχνίας δεν αφορά το προϊόν που αποτελεί αντικείμενο της έρευνας, αλλά τη χρήση ενός κράματος μολυβδαινίου ως αγωγού προσαγωγής ρεύματος για λαμπτήρες, λυχνίες καισίου και ανάλογων στοιχείων. Επιπλέον, οι διάμετροι αυτού του τύπου προϊόντος είναι χαμηλότερες από τις διαμέτρους που ορίζονται για το προϊόν που αποτελεί αντικείμενο της έρευνας. Επιπλέον, όπως αναφέρεται ανωτέρω στην αιτιολογική σκέψη 24, η εικαζόμενη βελτίωση των ιδιοτήτων του MoLa έναντι του υπό εξέταση προϊόντος εξαρτάται από τη χρήση μιας βελτιστοποιημένης διαδικασίας παραγωγής. Επομένως, ο ισχυρισμός απορρίπτεται.

               (31)

               Ως εκ τούτου, πρέπει να εξαχθεί το συμπέρασμα ότι, από την άποψη του πελάτη, το υπό εξέταση προϊόν και το προϊόν που αποτελεί αντικείμενο της έρευνας είναι πολύ παρόμοια.

               (32)

               Ένα Μέρος ισχυρίστηκε ότι οι εμπορικές προσφορές που δημοσιεύονται στον δικτυακό τόπο της Plansee δείχνουν ότι το προϊόν που αποτελεί αντικείμενο της έρευνας προσφερόταν όχι μόνο στον τομέα του ψεκασμού εν θερμώ, αλλά και σε διάφορους άλλους τομείς (π.χ. στοιχεία φανών, βιομηχανίες κοπής με σύρμα). Ωστόσο, η Plansee παρατήρησε ότι οι εμπορικές πληροφορίες που δημοσιεύονται στον ιστότοπό της υποδηλώνουν τις διαμέτρους τις οποίες είναι σε θέση να προμηθεύσει. Επιπλέον, η έρευνα έδειξε ότι οι πωλήσεις της Plansee για άλλους τομείς είναι πολύ περιορισμένες (ήτοι λιγότερο από 2 % σε ποσότητα, σε σύγκριση με τις πωλήσεις του υπό εξέταση προϊόντος) και ότι χρησιμοποιείτο βελτιστοποιημένη διαδικασία παραγωγής. Κατά συνέπεια, ο εν λόγω ισχυρισμός απορρίφθηκε.

               (33)

               Ένα μέρος ισχυρίστηκε ότι η Plansee παρήγαγε ήδη το προϊόν που αποτελεί αντικείμενο της έρευνας όταν υποβλήθηκε η καταγγελία που οδήγησε στην έναρξη της αρχικής έρευνας και επειδή η Plansee θεωρεί ότι το προϊόν που αποτελεί αντικείμενο της έρευνας και το υπό εξέταση προϊόν έχουν τα ίδια βασικά χαρακτηριστικά, θα έπρεπε να έχει συμπεριληφθεί αυτό στο πεδίο εφαρμογής της αρχικής έρευνας. Ωστόσο, όπως εξηγείται ανωτέρω στην αιτιολογική σκέψη 32, η έρευνα επιβεβαίωσε ότι το συγκεκριμένο σύρμα MoLa είναι διαφορετικό από το προϊόν που αποτελεί αντικείμενο της έρευνας. Οι διάμετροι του προϊόντος είναι γενικά μικρότερες από 1 mm και χρησιμοποιούνται κυρίως στη βιομηχανία φωτισμού. Επιπλέον, όπως αναφέρεται κατωτέρω στον πίνακα 1, οι εισαγωγές του προϊόντος που αποτελεί αντικείμενο της έρευνας άρχισαν μόνο μετά την επιβολή προσωρινών μέτρων στο υπό εξέταση προϊόν. Για το λόγο αυτό, ελλείψει εισαγωγών του προϊόντος που αποτελεί αντικείμενο της έρευνας κατά τη διάρκεια της ΠΕ της αρχικής έρευνας, δεν υπήρχε λόγος να συμπεριληφθεί το προϊόν αυτό στο πεδίο κάλυψης του προϊόντος. Επομένως, ο ισχυρισμός απορρίπτεται.

               (34)

               Ένα Μέρος ισχυρίστηκε ότι η αύξηση του εύρους από 99,95 % σε 97 % θα καλύψει όλα τα είδη κραμάτων μολυβδαινίου και, κατά συνέπεια, τα προϊόντα αυτά δεν θα ήταν διαθέσιμα στην αγορά της Ένωσης (π.χ. για την αγορά περιέλιξης). Πρώτον, το εν λόγω ενδιαφερόμενο μέρος δεν υπέβαλε αποδεικτικά στοιχεία για να στηρίξει τον ισχυρισμό αυτό. Δεύτερον, η έρευνα έδειξε ότι μόνο ένας παραγωγός-εξαγωγέας εξήγαγε MoLa στην Ένωση κατά τη διάρκεια της ΠΕ και δεν κανένα άλλο κράμα που θα καλύπτονταν από τον ορισμό του προϊόντος που αποτελεί αντικείμενο της έρευνας. Τρίτον, η έρευνα έδειξε ότι η αγορά στην Ένωση για περιελίξεις και οι πωλήσεις κραμάτων μολυβδαινίου είναι πολύ περιορισμένες. Τέλος, η επέκταση των μέτρων δεν θα καθιστούσε αδύνατη την εισαγωγή του προϊόντος που αποτελεί αντικείμενο της έρευνας. Για το λόγο αυτό, ο ισχυρισμός απορρίφθηκε.

               (35)

               Όσον αφορά το ερώτημα του κατά πόσον η τροποποίηση που αναφέρεται στην αιτιολογική σκέψη 19 άλλαξε τα βασικά χαρακτηριστικά του υπό εξέταση προϊόντος, οι πληροφορίες που παρείχαν τα συνεργαζόμενα μέρη και αναλύονται στην αιτιολογική σκέψη 24 έως και την αιτιολογική σκέψη 34, δείχνουν ότι το προϊόν που αποτελεί αντικείμενο της έρευνας έχει τα ίδια βασικά φυσικά χαρακτηριστικά και χρήσεις με το υπό εξέταση προϊόν.

               (36)

               Κατά συνέπεια, διαπιστώθηκε ότι δεν υπάρχουν σχετικές διαφορές ως προς τα φυσικά χαρακτηριστικά μεταξύ του προϊόντος που αποτελεί αντικείμενο της έρευνας και του υπό εξέταση προϊόντος. Ως εκ τούτου, συνήχθη το συμπέρασμα ότι το προϊόν που αποτελεί αντικείμενο της έρευνας θεωρείται ομοειδές προϊόν, κατά την έννοια του άρθρου 1 παράγραφος 4 του βασικού κανονισμού.

               (37)

               Επομένως, πρέπει να εξαχθεί το συμπέρασμα ότι το προϊόν που αποτελεί αντικείμενο της έρευνας είναι ελαφρώς μόνο τροποποιημένο σε σχέση με το υπό εξέταση προϊόν και ότι ο μόνος οικονομικός λόγος εισαγωγής του είναι η καταστρατήγηση των ισχυόντων δασμών αντιντάμπινγκ.

         2.3.   Μεταβολή του τρόπου διεξαγωγής των εμπορικών συναλλαγών

   2.3.1.   Εισαγωγές συρμάτων από μολυβδαίνιο στην Ένωση

               (38)

               Από τα στοιχεία της Eurostat δεν μπόρεσαν να ληφθούν πληροφορίες για τις εισαγωγές της Ένωσης, καθώς ο κωδικός ΣΟ στον οποίο δηλώνεται το προϊόν που αποτελεί αντικείμενο της έρευνας περιλαμβάνει επίσης και άλλα προϊόντα εκτός από το προϊόν που αποτελεί αντικείμενο της έρευνας. Ως εκ τούτου, ελλείψει συγκεκριμένων στατιστικών εισαγωγής για το προϊόν που αποτελεί αντικείμενο της έρευνας, τα στοιχεία της Eurostat προσαρμόστηκαν σύμφωνα με τη μέθοδο που προτείνεται στην αίτηση. Κατά συνέπεια, ο όγκος των εισαγωγών του προϊόντος που αποτελεί αντικείμενο της έρευνας στην Ένωση καθορίστηκε με βάση την εκτίμηση της κατανάλωσης στην Ένωση συρμάτων από μολυβδαίνιο, προσαρμοσμένος με τη συνολική παραγωγή του υπό εξέταση προϊόντος στην Ένωση. Η εν λόγω μέθοδος κρίθηκε αξιόπιστη για την απόκτηση δεδομένων που αφορούν το προϊόν που αποτελεί αντικείμενο της έρευνας.

               (39)

               Όπως αναφέρθηκε στην αιτιολογική σκέψη 11, μόνο ένας εξαγωγέας παραγωγός από τη ΛΔΚ συνεργάστηκε στην έρευνα. Ωστόσο, με βάση τη σύγκριση των πληροφοριών που υποβλήθηκαν από τον εν λόγω παραγωγό-εξαγωγέα με τα προσαρμοσμένα στοιχεία της Eurostat που αναφέρονται στην προηγούμενη αιτιολογική σκέψη, διαπιστώθηκε ότι η εν λόγω εταιρεία αντιπροσώπευε το μεγαλύτερο μέρος των συνολικών εισαγωγών της Ένωσης του προϊόντος που αποτελεί αντικείμενο της έρευνας, κατά την ΠΕ, και για τον λόγο αυτό θεωρήθηκε αντιπροσωπευτική για τις συνολικές εισαγωγές της Ένωσης συρμάτων από μολυβδαίνιο.

               (40)

               Όπως φαίνεται στον πίνακα που ακολουθεί, οι εισαγωγές του υπό εξέταση προϊόντος στην Ένωση σταμάτησαν εξ ολοκλήρου μετά την επιβολή των οριστικών μέτρων τον Ιούνιο του 2010 και αντικαταστάθηκαν άμεσα από εισαγωγές του προϊόντος που αποτελεί αντικείμενο της έρευνας.

                  Πίνακας 1

                  Εξέλιξη των εισαγωγών του υπό εξέταση προϊόντος και του προϊόντος που αποτελεί αντικείμενο της έρευνας καταγωγής ΛΔΚ

                           Εισαγωγές στην ΕΕ

                           2008

                           2009

                           1.1.2010 (7) - 16.6.2010

                           17.6.2010 (8) - 31.12.2010

                           2010

                           2011

                           ΠΑ (9)

                           Σύνολο εισαγωγών — (τόνοι σε δείκτη) (6)

                           100

                           31

                           10

                           17

                           27

                           128

                           99

                           Σύνολο εισαγωγών (%)

                           100

                           100

                           100

                           100

                           100

                           100

                           100

                           Υπό εξέταση προϊόν (%)

                           100

                           100

                           20

                           0

                           7

                           0

                           0

                           Προϊόν που αποτελεί αντικείμενο της έρευνας (%)

                           0

                           0

                           80

                           100

                           93

                           100

                           100

                                          Πηγή:

                                       Υποβολή JDC

               (41)

               Η έρευνα επιβεβαίωσε ότι τα μέρη που αγόρασαν το προϊόν που αποτελεί αντικείμενο της έρευνας μετά την επιβολή του προσωρινού δασμού, αγόραζαν το υπό εξέταση προϊόντος πριν από την επιβολή των μέτρων. Τα μέρη αυτά αγόρασαν το 99,8 % της συνολικής ποσότητας του προϊόντος που αποτελεί αντικείμενο της έρευνας κατά την ΠΑ.

               (42)

               Δύο ενδιαφερόμενα μέρη ισχυρίστηκαν ότι ήδη από το 2007 ξεκίνησαν ένα σχέδιο για την εξέλιξη του προϊόντος που αποτελεί αντικείμενο της έρευνας στη ΛΔΚ και, ως εκ τούτου, οι εξαγωγές του προϊόντος που αποτελεί αντικείμενο της έρευνας δεν συνδεόταν με την επιβολή των μέτρων στο υπό εξέταση προϊόν. Εντούτοις, η έρευνα δεν επιβεβαίωσε τη σημαντικότητα ενός τέτοιου σχεδίου. Συνολικά, υποβλήθηκαν για περαιτέρω ανάλυση ένα ηλεκτρονικό μήνυμα, τα πρακτικά μιας τηλεφωνικής διάσκεψης και η εξαγωγή δείγματος του προϊόντος που αποτελεί αντικείμενο της έρευνας. Επιπλέον, αυτό το σχέδιο δεν επέφερε πωλήσεις στην Ένωση του προϊόντος που αποτελεί αντικείμενο της έρευνας, πριν από την επιβολή των προσωρινών μέτρων στο υπό εξέταση προϊόν, ήτοι τον Οκτώβριο του 2010. Ωστόσο, το γεγονός ότι ένα έργο είχε, σύμφωνα με τους ισχυρισμούς, ξεκινήσει το 2007 δεν αλλάζει το συμπέρασμα ότι το υπό εξέταση προϊόν και το προϊόν που αποτελεί αντικείμενο της έρευνας είναι παρόμοια. Το συμπέρασμα στο οποίο κατέληξε η έρευνα ότι δεν υπάρχει άλλη οικονομική δικαιολογία για την εξαγωγή του προϊόντος που αποτελεί αντικείμενο της έρευνας εκτός από την επιβολή των μέτρων για το υπό εξέταση προϊόν εξακολουθούν, επίσης, να ισχύουν.

               (43)

               Η έρευνα κατέδειξε επίσης ότι δεν πραγματοποιήθηκαν πωλήσεις του προϊόντος που αποτελεί αντικείμενο της έρευνας σε άλλες χώρες εκτός της Ένωσης, και ότι μόνο περιορισμένες ποσότητες πωλήθηκαν στην κινεζική αγορά κατά τη διάρκεια της ΠΕ, όπως φαίνεται στον πίνακα 2 κατωτέρω.

                  Πίνακας 2

                  Προϊόν που αποτελεί αντικείμενο της έρευνας

                           2008

                           2009

                           1.1.2010 -16.6.2010

                           17.6.2010 -31.12.2010

                           2010

                           2011

                           1.10.2011 -30.9.2012

                           Συνολικός κύκλος εργασιών (δείκτης) (10)

                           100

                           96

                           863

                           1 529

                           2 392

                           11 168

                           8 123

                           Συνολικός κύκλος εργασιών (%)

                           100

                           100

                           100

                           100

                           100

                           100

                           100

                           Εγχώριες πωλήσεις (ΛΔΚ) (%)

                           100

                           100

                           5

                           4,2

                           4,2

                           0,4

                           2

                           Πωλήσεις της ΕΕ (%)

                           0

                           0

                           95

                           96

                           95,8

                           99,6

                           98

                           Πωλήσεις σε άλλες χώρες (%)

                           0

                           0

                           0

                           0

                           0

                           0

                           0

                                          Πηγή:

                                       Υποβολή JDC

               (44)

               Βάσει των ανωτέρω στοιχείων, ο ισχυρισμός απορρίπτεται.

         2.3.2.   Συμπέρασμα σχετικά με τη μεταβολή του τρόπου διεξαγωγής των εμπορικών συναλλαγών

               (45)

               Η συνολική αύξηση των εξαγωγών του υπό έρευνα προϊόντος από την ΛΔΚ προς την Ένωση μετά την επιβολή των προσωρινών και των οριστικών μέτρων και η παράλληλη μείωση των εισαγωγών του υπό εξέταση προϊόντος συνιστούσαν μεταβολή του τρόπου διεξαγωγής των εμπορικών συναλλαγών μεταξύ της ΛΔΚ και της Ένωσης.

         2.4.   Μορφή της πρακτικής της καταστρατήγησης και απουσία ικανού αποχρώντος λόγου ή άλλης οικονομικής δικαιολογίας

               (46)

               Το άρθρο 13 παράγραφος 1 του βασικού κανονισμού ορίζει ότι η μεταβολή του τρόπου διεξαγωγής των εμπορικών συναλλαγών απορρέει από μια πρακτική, διαδικασία ή εργασία για την οποία δεν υφίσταται ικανός αποχρών λόγος ή άλλη οικονομική δικαιολογία πλην της επιβολής του δασμού.

               (47)

               Όπως αναφέρθηκε στην αιτιολογική σκέψη 45, συνήχθη το συμπέρασμα ότι υπάρχει μεταβολή του τρόπου διεξαγωγής των εμπορικών συναλλαγών.

               (48)

               Όπως αναφέρεται στις αιτιολογικές σκέψεις 28 και 29, προέκυψε το συμπέρασμα ότι ούτε ο παραγωγός-εξαγωγέας ούτε οι εισαγωγείς ενημέρωσαν την αγορά ή τους πελάτες τους για τα εικαζόμενα πλεονεκτήματα του υπό έρευνα προϊόντος σε σχέση με το υπό εξέταση προϊόν και δεν διέθεσαν στην αγορά το υπό έρευνα προϊόν ως νέο ή διαφορετικό προϊόν.

               (49)

               Επιπλέον, τόσο το υπό εξέταση προϊόν όσο και το προϊόν που αποτελεί αντικείμενο της έρευνας χρησιμοποιούνται κυρίως ως σύρματα ψεκασμού στην αυτοκινητοβιομηχανία και οι τελικοί χρήστες και των δύο προϊόντων είναι ίδιοι.

               (50)

               Ένα μέρος ισχυρίστηκε ότι το προϊόν που αποτελεί αντικείμενο της έρευνας παρέχει σημαντικές βελτιώσεις όταν χρησιμοποιείται ως σύρμα ψεκασμού. Οι βελτιώσεις αυτές έχουν επιπτώσεις στην παραγωγικότητα της επικάλυψης συστατικών στοιχείων οργάνων, ελαχιστοποιώντας τη διακοπή της παραγωγής λόγω της θραύσης των συρμάτων. Ωστόσο, η έρευνα επιβεβαίωσε ότι το εν λόγω μέρος δεν εμπορευόταν το προϊόν που αποτελεί αντικείμενο της έρευνας, αλλά ούτε και ενημέρωσε τους πελάτες του για τα διαφορετικά, κατά τους ισχυρισμούς, τεχνικά χαρακτηριστικά ή σχετικά με τις βελτιώσεις που εισήγαγε το υπό έρευνα προϊόν. Επιπλέον, οι πελάτες δεν είχαν ζητήσει συγκεκριμένα τις βελτιώσεις. Επομένως, ο ισχυρισμός απορρίφθηκε ως αστήρικτος.

               (51)

               Ένα μέρος ισχυρίστηκε ότι ένας χρήστης πέρασε στο υπό έρευνα προϊόν λόγω των τεχνικών αστοχιών του υπό εξέταση προϊόντος. Ωστόσο, ζητήθηκε από το εν λόγω μέρος να προσκομίσει αποδεικτικά έγγραφα, αλλά δεν το έκανε. Ελλείψει αποδεικτικών στοιχείων, ο ισχυρισμός αυτός δεν ελήφθη υπόψη.

               (52)

               Η GTV ισχυρίστηκε ότι το MoLa που χρησιμοποιούσε στην επικάλυψη με ψεκασμό παρέχει καλύτερα αποτελέσματα λαμβανομένης υπόψη της μικροσκληρότητας της επικάλυψης. Αυτό επιτρέπει την αποφυγή φθοράς από μεταφορά υλικού από την επιφάνεια ενός κατασκευαστικού στοιχείου λόγω της τριβής με ένα άλλο. Το μέρος αυτό υπέβαλε τα αποτελέσματα των δοκιμών από ανεξάρτητο εργαστήριο που δείχνουν ότι η μικροσκληρότητα μπορεί να βελτιωθεί με τη χρήση MoLa. Ωστόσο, η μεθοδολογία που χρησιμοποιήθηκε από το ανεξάρτητο εργαστήριο δεν εξασφαλίσει τα αποτελέσματα, αφού η δοκιμή πραγματοποιήθηκε σε μία μόνο παρτίδα συρμάτων, ενώ το μέρος αυτό ισχυρίστηκε ότι μια περαιτέρω δοκιμή ανάλυσης θα πρέπει να καλύπτει πολλές παρτίδες. Επιπλέον, η χημική σύνθεση του δείγματος που δοκιμάστηκε δεν είχε αναλυθεί, πράγμα που σημαίνει ότι δεν υπάρχει εγγύηση ότι η παρτίδα που αναλύθηκε ήταν στην πραγματικότητα το υπό έρευνα προϊόν. Επομένως, ο ισχυρισμός απορρίφθηκε ως αστήρικτος.

               (53)

               Η έρευνα δεν κατέδειξε άλλο ικανό αποχρώντα λόγο ή οικονομική αιτιολογία για τις εισαγωγές του υπό έρευνα προϊόντος, πλην της αποφυγής καταβολής του ισχύοντος δασμού.

               (54)

               Συμπεραίνεται επομένως ότι ελλείψει τυχόν άλλου αποχρώντος λόγου ή οικονομικής δικαιολογίας κατά την έννοια της δεύτερης φράσης του άρθρου 13 παράγραφος 1 του βασικού κανονισμού, η μεταβολή στις εμπορικές συναλλαγές μεταξύ της ΛΔΚ και της Ένωσης οφείλεται στην επιβολή των ισχυόντων μέτρων.

         2.5.   Εξουδετέρωση των επανορθωτικών συνεπειών του δασμού όσον αφορά τις τιμές και/ή τις ποσότητες του ομοειδούς προϊόντος

               (55)

               Για να εκτιμηθεί κατά πόσον οι εισαγωγές του προϊόντος που αποτελεί αντικείμενο της έρευνας, ως προς τις ποσότητες και τις τιμές, υπέσκαπταν τις επανορθωτικές συνέπειες των ισχυόντων μέτρων, χρησιμοποιήθηκαν τα στοιχεία που υποβλήθηκαν από έναν συνεργαζόμενο παραγωγό-εξαγωγέα, όπως περιγράφεται στην αιτιολογική σκέψη 39.

               (56)

               Η αύξηση των εισαγωγών του υπό έρευνα προϊόντος από τη ΛΔΚ, από την επιβολή των προσωρινών μέτρων και μετά ήταν σημαντική από άποψη ποσοτήτων. Το επίπεδο των εισαγωγών από τη ΛΔΚ στην Ένωση κατά την ΠΕ αντιστοιχούσε στο επίπεδο των εισαγωγών του υπό εξέταση προϊόντος καταγωγής ΛΔΚ στην Ένωση το 2008, πριν από την επιβολή των μέτρων.

               (57)

               Η σύγκριση του επιπέδου εξάλειψης της ζημίας όπως ορίζεται στον αρχικό κανονισμό και ο σταθμισμένος μέσος όρος των τιμών εξαγωγής έδειξαν σημαντική απόκλιση στις τιμές. Επομένως, εξήχθη το συμπέρασμα ότι οι επανορθωτικές συνέπειες των ισχυόντων μέτρων υπονομεύονται όσον αφορά τόσο τις ποσότητες όσο και τις τιμές.

         2.6.   Αποδεικτικά στοιχεία ως προς την ύπαρξη ντάμπινγκ σε σχέση με την κανονική αξία που είχαν καθορισθεί στο παρελθόν για ομοειδή ή παρόμοια προϊόντα

               (58)

               Οι τιμές εξαγωγής του υπό έρευνα προϊόντος καθορίστηκαν με βάση τις επαληθευμένες πληροφορίες που προσκόμισε ο συνεργαζόμενος παραγωγός-εξαγωγέας.

               (59)

               Αυτές οι τιμές εξαγωγής διαπιστώθηκε ότι ήταν ελαφρά χαμηλότερες σε σύγκριση με τις τιμές εξαγωγής του υπό εξέταση προϊόντος, που είχε προσδιοριστεί προηγουμένως στην αρχική έρευνα. Δύο ενδιαφερόμενα μέρη επιβεβαίωσαν ότι δεν υπάρχει σχεδόν καμία διαφορά τιμής μεταξύ του υπό εξέταση προϊόντος και του προϊόντος που αποτελεί αντικείμενο της έρευνας.

               (60)

               Συνεπώς, σύμφωνα με το άρθρο 13 παράγραφος 1 του βασικού κανονισμού, θεωρήθηκε σκόπιμο να συγκριθούν η κανονική αξία που είχε καθοριστεί κατά την αρχική έρευνα με την τιμή εξαγωγής του υπό έρευνα προϊόντος.

               (61)

               Όπως αναφέρεται στις αιτιολογικές σκέψεις 24 και 25 του προσωρινού κανονισμού, οι ΗΠΑ κρίθηκαν ως κατάλληλη ανάλογη χώρα με οικονομία της αγοράς. Υπενθυμίζεται ότι, επειδή ο παραγωγός της ανάλογης χώρας πραγματοποίησε μόνο περιορισμένες πωλήσεις στην εγχώρια αγορά των ΗΠΑ, δεν κρίθηκε σκόπιμο να χρησιμοποιηθούν στοιχεία από τις εγχώριες πωλήσεις στις ΗΠΑ για τους σκοπούς καθορισμού ή υπολογισμού της κανονικής αξίας. Κατά συνέπεια, η κανονική αξία για τη ΛΔΚ ορίστηκε με βάση τις τιμές εξαγωγών από τις ΗΠΑ σε άλλες τρίτες χώρες, στις οποίες περιλαμβάνεται και η Ένωση.

               (62)

               Ένα μέρος ισχυρίστηκε ότι η κανονική αξία που καθορίστηκε στην αρχική έρευνα θα πρέπει να αναπροσαρμοστεί, διότι η τιμή οξειδίου του μολυβδαινίου, που αποτελεί αποφασιστικό παράγοντα για τον καθορισμό της τιμής τόσο του υπό εξέταση προϊόν όσο και του προϊόν που αποτελεί αντικείμενο της έρευνας, μειώθηκε απότομα κατά την περίοδο αναφοράς της παρούσας έρευνας. Όπως αναφέρθηκε ανωτέρω στην αιτιολογική σκέψη 61, η κανονική αξία στην αρχική έρευνα καθορίστηκε με βάση τις τιμές που χρεώνονταν για εξαγωγές από παραγωγό που εδρεύει στις ΗΠΑ και όχι με βάση το κόστος της. Ως εκ τούτου, οποιαδήποτε προσαρμογή βάσει δαπανών δεν φαίνεται να είναι κατάλληλη γι αυτή την περίπτωση. Επειδή η τιμή των κύριων πρώτων υλών μειώθηκε σημαντικά, φαίνεται ακόμα πιο καθαρά ότι θα έπρεπε να χρησιμοποιηθούν τα στοιχεία που συνθέτουν την τιμή για να καθοριστεί η σχετική κανονική αξία στη συγκεκριμένη περίπτωση.

               (63)

               Η προσαρμογή της κανονικής αξίας καθορίστηκε επομένως με βάση την εξέλιξη των τιμών του υπό εξέταση προϊόντος. Δεδομένου ότι ο αμερικανός παραγωγός διέκοψε τις δραστηριότητές του και ότι δεν υπήρχαν διαθέσιμα στοιχεία από την ανάλογη χώρα, η προσαρμογή υπολογίστηκε με βάση τις τιμές που αναφέρθηκαν από την Plansee κατά την αρχική έρευνα και κατά την ΠΑ. Αυτό είχε ως αποτέλεσμα την προς τα κάτω προσαρμογή κατά περίπου 20 % της κανονικής αξίας που καθορίστηκε στην αρχική έρευνα.

               (64)

               Σύμφωνα με το άρθρο 2 παράγραφοι 11 και 12 του βασικού κανονισμού, το ντάμπινγκ υπολογίστηκε με βάση τη σύγκριση της προσαρμοσμένης μέσης σταθμισμένης κανονικής αξίας, που ορίστηκε στην αρχική έρευνα, με τη σταθμισμένη μέση τιμή εξαγωγής, που διαπιστώθηκε κατά την ΠΕ της παρούσας έρευνας, εκφραζόμενη ως ποσοστό της καθαρής τιμής, στο στάδιο «ελεύθερο στα ενωσιακά σύνορα», πριν από την καταβολή δασμού.

               (65)

               Η σύγκριση μεταξύ της προσαρμοσμένης μέσης σταθμισμένης κανονικής αξίας και της μέσης σταθμισμένης τιμής εξαγωγής έδειξε την ύπαρξη πρακτικών ντάμπινγκ.

         3.   ΑΙΤΗΣΕΙΣ ΑΠΑΛΛΑΓΗΣ

               (66)

               Ένας παραγωγός-εξαγωγέας στη ΛΔΚ ζήτησε απαλλαγή από την ενδεχόμενη επέκταση των μέτρων σύμφωνα με το άρθρο 13 παράγραφος 4 του βασικού κανονισμού και απάντησε στο ερωτηματολόγιο.

               (67)

               Η έρευνα όμως επιβεβαίωσε ότι ο εν λόγω παραγωγός καταστρατηγούσε τα ισχύοντα μέτρα. Συνεπώς, αποφασίστηκε να απορριφθεί η αίτηση.

         4.   ΜΕΤΡΑ

               (68)

               Με βάση τα παραπάνω πορίσματα, συνάχθηκε το συμπέρασμα ότι ο οριστικός δασμός αντιντάμπινγκ που επιβλήθηκε στις εισαγωγές συρμάτων από μολυβδαίνιο καταγωγής ΛΔΚ καταστρατηγήθηκε από εισαγωγές ορισμένων ελαφρώς τροποποιημένων συρμάτων από μολυβδαίνιο καταγωγής ΛΔΚ.

               (69)

               Σύμφωνα με το άρθρο 13 παράγραφος 1 πρώτη φράση του βασικού κανονισμού, τα ισχύοντα μέτρα αντιντάμπινγκ στις εισαγωγές του υπό εξέταση προϊόντος καταγωγής ΛΔΚ θα πρέπει να επεκταθούν στις εισαγωγές του προϊόντος που αποτελεί αντικείμενο της έρευνας.

               (70)

               Σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, τα οποία προβλέπουν ότι κάθε επέκταση μέτρων εφαρμόζεται σε εισαγωγές που έχουν καταχωρηθεί, αρχής γινομένης από την ημερομηνία καταχώρησής τους, ότι ο δασμός αντιντάμπινγκ θα πρέπει να εισπράττεται για όλες τις εισαγωγές σύρματος από μολυβδαίνιο που περιέχει κατά βάρος 97 % ή περισσότερο αλλά λιγότερο του 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, το οποίο υπάγεται επί του παρόντος στον κωδικό ΣΟ ex 8102 96 00 (κωδικός TARIC 8102960030) στην Ένωση, βάσει της καταγραφής που επιβάλλει ο κανονισμός για την έναρξη της έρευνας.

         5.   ΓΝΩΣΤΟΠΟΙΗΣΗ

               (71)

               Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων συνήχθησαν τα ανωτέρω συμπεράσματα και τους ζητήθηκε να υποβάλουν παρατηρήσεις. Οι προφορικές και οι γραπτές παρατηρήσεις που υπέβαλαν τα ενδιαφερόμενα μέρη εξετάστηκαν. Κανένα από τα προβληθέντα επιχειρήματα δεν οδήγησε σε τροποποίηση των διαπιστώσεων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο οριστικός δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 σχετικά με τις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, επεκτείνεται στις εισαγωγές στην Ένωση σύρματος από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, το οποίο προς το παρόν υπάγεται στον κωδικό ΣΟ ex 8102 96 00 (κωδικός TARIC 8102960030).
   Άρθρο 2
   Ο δασμός εισπράττεται για τις εισαγωγές στην Ένωση σύρματος από μολυβδαίνιο που καταγράφονται σύμφωνα με το άρθρο 2 του εκτελεστικού κανονισμού (ΕΕ) αριθ. 1236/2012 και με τα άρθρα 13 παράγραφος 3 και 14 παράγραφος 5 του κανονισμού (ΕΚ) αριθ. 1225/2009, που περιέχει κατά βάρος 97 % ή περισσότερο αλλά λιγότερο του 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, το οποίο υπάγεται επί του παρόντος στον κωδικό ΣΟ ex 8102 96 00 (κωδικός TARIC 8102960030), καταγωγής Λαϊκής Δημοκρατίας της Κίνας.
   Άρθρο 3
   Οι τελωνειακές αρχές καλούνται να διακόψουν την καταγραφή των εισαγωγών, όπως ορίζεται στο άρθρο 2 του κανονισμού (ΕΕ) αριθ. 1236/2012.
   Άρθρο 4
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Σεπτεμβρίου 2013.

            Για το Συμβούλιο

            Ο Πρόεδρος

         L. LINKEVIČIUS

      (1)  ΕΕ L 343 της 22.12.2009, σ. 51.

      (2)  Κανονισμός (ΕΕ) αριθ. 1247/2009 της Επιτροπής, της 17ης Δεκεμβρίου 2009, για την επιβολή προσωρινού δασμού αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (ΕΕ L 336 της 18.12.2009, σ. 16).

      (3)  Εκτελεστικός κανονισμός (ΕΕ) αριθ. 511/2010 του Συμβουλίου, της 14ης Ιουνίου 2010, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (ΕΕ L 150 της 16.6.2010, σ. 17).

      (4)  Εκτελεστικός κανονισμός (ΕΕ) αριθ. 14/2012 του Συμβουλίου, της 9ης Ιανουαρίου 2012, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 στις εισαγωγές ορισμένων συρμάτων από μολυβδαίνιο, προέλευσης Λαϊκής Δημοκρατίας της Κίνας, στις εισαγωγές ορισμένων συρμάτων από μολυβδαίνιο που αποστέλλονται από τη Μαλαισία, ανεξάρτητα από το εάν δηλώνονται ως προέλευσης Μαλαισίας ή όχι, και για την περάτωση της έρευνας όσον αφορά τις εισαγωγές που αποστέλλονται από την Ελβετία (ΕΕ L 8 της 12.1.2012, σ. 22).

      (5)  Κανονισμός (ΕΕ) αριθ. 1236/2012 της Επιτροπής, της 19ης Δεκεμβρίου 2012, για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 511/2010 του Συμβουλίου στις εισαγωγές ορισμένων συρμάτων από μολυβδαίνιο, καταγωγής Λαϊκής Δημοκρατίας της Κίνας, από εισαγωγές ορισμένων συρμάτων από μολυβδαίνιο, ελαφρώς τροποποιημένων, που περιέχουν κατά βάρος 97 % ή περισσότερο αλλά όχι περισσότερο από 99,95 % μολυβδαίνιο, καταγωγής Λαϊκής Δημοκρατίας της Κίνας, και για την υποβολή των εν λόγω εισαγωγών σε καταγραφή (ΕΕ L 350 της 20.12.2012, σ. 51).

      (6)  Αναπροσαρμοσμένο με βάση τον όγκο σε kg που αναφέρεται από τον συνεργαζόμενο παραγωγό-εξαγωγέα. (π.χ. 2008 = 100). Βλέπε αιτιολογική σκέψη 39. Εισαγωγές = Υπό εξέταση προϊόν + προϊόν που αποτελεί αντικείμενο της έρευνας

      (7)  περίοδος που αντιστοιχεί στην επιβολή των προσωρινών μέτρων

      (8)  περίοδος που αντιστοιχεί στην επιβολή των οριστικών μέτρων

      (9)  ΠΑ = περίοδος αναφοράς από την 1η Οκτωβρίου 2011 έως τις 30 Σεπτεμβρίου 2012

                  Πηγή:

               Υποβολή JDC

      (10)  μεθοδολογία όπως περιγράφεται στον πίνακα 1.

                  Πηγή:

               Υποβολή JDC


title: Εκτελεστικός κανονισμός (ΕΕ) αριθ. 872/2013 της Επιτροπής, της 9ης Σεπτεμβρίου 2013 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Salame Brianza (ΠΟΠ)]

text:
               12.9.2013

               EL

               Επίσημη Εφημερίδα της Ευρωπαϊκής Ένωσης

               L 243/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 872/2013 ΤΗΣ ΕΠΙΤΡΟΠΉΣ
   της 9ης Σεπτεμβρίου 2013
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Salame Brianza (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 2 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης ονομασίας προέλευσης «Salame Brianza», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2).

               (2)

               Η αίτηση έχει στόχο την τροποποίηση των προδιαγραφών με διευκρίνιση της μεθόδου παραγωγής, της επισήμανσης και των προσαρμογών στην ισχύουσα νομοθεσία, κυρίως όσον αφορά τους ελέγχους.

               (3)

               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012, η Επιτροπή μπορεί να την εγκρίνει, χωρίς να προσφύγει στη διαδικασία των άρθρων 50 έως 52 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Salame Brianza» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Σεπτεμβρίου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 148 της 21.6.1996, σ. 1.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης ονομασίας προέλευσης «Salame Brianza»:

                  —

                     Μέθοδος παραγωγής

                  Στο άρθρο 4 σχετικά με τη «μέθοδο παραγωγής» του προϊόντος «Salame Brianza» ΠΟΠ, τροποποιείται η παράγραφος 2 σχετικά με την άλεση. Οι ισχύουσες προδιαγραφές προβλέπουν ότι το αλλαντικό βάρους μικρότερου των 300 g αλέθεται σε μηχανή άλεσης με οπές διαμέτρου 4 έως 4,5 mm (λεπτή άλεση) και το αλλαντικό «βάρους μεγαλύτερου των 300 g», σε μηχανή άλεσης με οπές διαμέτρου 7 έως 8 mm (αδρή άλεση), και επομένως συνδέουν τη διάμετρο των κόκκων του «Salame Brianza» με το βάρος του.
                  Στην πραγματικότητα, δεν υπάρχει καμία συσχέτιση μεταξύ του βάρους του αλλαντικού και της διαμέτρου των κόκκων. Για τον λόγο αυτό, στην τροποποιημένη έκδοση των προδιαγραφών, κρίθηκε σκόπιμο να καταργηθεί αυτή η συσχέτιση και να διατηρηθεί μόνον η αναφορά στις διαστάσεις των οπών της μηχανής άλεσης.
                  Στο άρθρο 5 σχετικά με την «ωρίμαση», ο πίνακας που αφορά την ελάχιστη χρονική διάρκεια ωρίμασης του προϊόντος «Salame Brianza» ΠΟΠ επικαιροποιείται βάσει τριών κριτηρίων.
                  Πρώτον, η μονάδα χρόνου της ωρίμασης, η οποία στις ισχύουσες προδιαγραφές αναφέρεται σε εβδομάδες, τροποποιείται ώστε στη νέα έκδοση να αναφέρεται σε ημέρες, καθώς πρόκειται για ακριβέστερη και σαφέστερη ένδειξη του προβλεπόμενου χρονικού διαστήματος.
                  Δεύτερον, λαμβανομένων υπόψη των τρόπων εμπορικής διάθεσης που προβλέπονται στο άρθρο 8 των ισχυουσών προδιαγραφών, κρίθηκε σκόπιμο να προσδιοριστεί και για το αλλαντικό που είναι συσκευασμένο υπό κενό, σε τροποποιημένη ατμόσφαιρα ή με διάτρητη πλαστική μεμβράνη με μικροοπές, συγκεκριμένη ελάχιστη διάρκεια ωρίμασης, διαφορετική από αυτή που εφαρμόζεται για το ασυσκεύαστο αλλαντικό. Πράγματι, στον νέο πίνακα, για τα αλλαντικά μικρού μεγέθους (διαμέτρου έως 55 mm), η διάρκεια ωρίμασης του συσκευασμένου προϊόντος είναι ελαφρώς μεγαλύτερη σε σχέση με το προϊόν που πωλείται ασυσκεύαστο, επειδή στο συσκευασμένο αλλαντικό δεν εξελίσσεται η φυσική διεργασία ξήρανσης.
                  Τέλος, κρίθηκε σκόπιμο να αυξηθεί το εύρος των διαμέτρων του «Salame Brianza» που μπορεί να διατεθεί στο εμπόριο, με την προσθήκη μεγαλύτερων διαμέτρων, οι οποίες στο παρελθόν δεν ήταν διαθέσιμες λόγω των ορίων που επέβαλλε το μέγεθος των εντέρων που κυκλοφορούσαν στην αγορά. Δεδομένου ότι η διάρκεια ωρίμασης του «Salame Brianza», η οποία περιλαμβάνει και την ξήρανση, ποικίλλει αναλόγως της διαμέτρου του αλλαντικού, είναι ευνόητο ότι το μεγαλύτερο εύρος διαμέτρων που προβλέπεται στην παρούσα έκδοση των προδιαγραφών συνάδει με μεγαλύτερο εύρος και τους μεγαλύτερες περιόδους ωρίμασης.

                  —

                     Επισήμανση

                  Στο άρθρο 8, προστίθεται ο λογότυπος της ΠΟΠ «Salame Brianza» στο κυρίως κείμενο των προδιαγραφών, ενώ στην προηγούμενη έκδοση εμφανιζόταν ως παράρτημα και, επιπλέον, δεν είχε ποτέ περιγραφεί ούτε χρησιμοποιηθεί. Επομένως, εισάγεται στο άρθρο 8 ο ισχύων σήμερα λογότυπος με τις χρωματικές ενδείξεις του.

                  —

                     Έλεγχοι — Προσαρμογές της νομοθεσίας

                  Επικαιροποιείται το άρθρο 7 περί «ελέγχων», καθώς ανέθετε στην ομάδα που είναι επιφορτισμένη με την προστασία της ΠΟΠ αρμοδιότητες που αποδείχτηκαν παράνομες ως προς τα άρθρα 10 και 11 του κανονισμού (ΕΚ) αριθ. 510/2006 του Συμβουλίου (1) που προβλέπουν ότι οι εν λόγω έλεγχοι πρέπει να ανατίθενται σε τρίτους.
                  Τέλος, στο άρθρο 1 και στο άρθρο 8 παράγραφοι 1 και 3, η ένδειξη DOC, η οποία χρησιμοποιούνταν στην Ιταλία πριν από την έκδοση του κανονισμού (ΕΟΚ) αριθ. 2081/92 του Συμβουλίου (2) αντικαθίσταται από την ένδειξη DOP (ΠΟΠ) σύμφωνα με την κοινοτική νομοθεσία.

         (1)  ΕΕ L 93 της 31.3.2006, σ. 12.

         (2)  ΕΕ L 208 της 24.7.1992, σ. 1.

      ΠΑΡΑΡΤΗΜΑ II

         ΕΝΟΠΟΙΗΜΕΝΟ ΕΝΙΑΙΟ ΕΓΓΡΑΦΟ

      Κανονισμός (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)

      «SALAME BRIANZA»
      Αριθ. ΕΚ: IT-PDO-0217-0326-21.02.2008

         ΠΓΕ ( ) ΠΟΠ ( X )

      1.   Ονομασία

      «Salame Brianza»
      2.   Κράτος μέλος ή τρίτη χώρα

      Ιταλία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

                  Κλάση 1.2.

                  Προϊόντα κρέατος (μαγειρευτά, παστά, καπνιστά κ.λπ.)

            3.2.   Περιγραφή του προϊόντος για το οποίο ισχύει η ονομασία στο σημείο 1

      Όταν διατίθεται στην κατανάλωση, το προϊόν «Salame Brianza» ΠΟΠ έχει κυλινδρικό σχήμα και συμπαγή, μη ελαστική σύσταση.
      Η όψη της τομής είναι συμπαγής και ομοιογενής, με διάσπαρτα τεμάχια λίπους χωρίς ταγγισμένα μέρη· η τομή δεν παρουσιάζει ορατά απονευρωτικά τεμάχια και έχει ομοιόμορφο πορφυρό χρώμα. Το άρωμα είναι λεπτό και χαρακτηριστικό, η γεύση πολύ γλυκιά και λεπτή και ποτέ όξινη.
      Επιπλέον, όταν διατίθεται στην κατανάλωση, το προϊόν «Salame Brianza» ΠΟΠ παρουσιάζει τα ακόλουθα χημικά και φυσικοχημικά χαρακτηριστικά:

                  —

                  ολικές πρωτεΐνες: τουλάχιστον 23 %,

                  —

                  αναλογία κολλαγόνου/πρωτεϊνών: μέγιστο 0,10,

                  —

                  αναλογία νερού/πρωτεϊνών: μέγιστο 2,00,

                  —

                  αναλογία λιπαρών υλών/πρωτεϊνών: μέγιστο 1,5,

                  —

                  pH: τουλάχιστον 5,3.

            Τέλος, όσον αφορά τα μικροβιολογικά χαρακτηριστικά, το προϊόν παρουσιάζει μικροβιακό φορτίο μεσόφιλων > 1 × 10 cfu/g με επικρατέστερα τα βακτήρια τύπου λακτοβάκιλλου και κόκκου.
      3.3.   Πρώτες ύλες (μόνο για μεταποιημένα προϊόντα)

      Το προϊόν «Salame Brianza» παρασκευάζεται από χοιρινό κρέας: ωμοπλάτη από την οποία έχει αφαιρεθεί το οστό και τα νεύρα με κατάλληλη τεχνική, υπολείμματα τεμαχισμού του κρέατος και αλεσμένο ζαμπόν, παντσέτα και/ή τράχηλος χωρίς μαλακή λιπαρή ύλη, στα οποία προστίθεται αλάτι και θραυσμένο ή αλεσμένο πιπέρι.
      Τα ακόλουθα προϊόντα χρησιμοποιούνται προαιρετικά: κρασί, ζάχαρη και/ή δεξτρόζη και/ή φρουκτόζη και/ή λακτόζη, καλλιέργειες εκκίνησης της ζύμωσης, νιτρικό νάτριο και/ή κάλιο (μέγιστη δόση: 195 μέρη ανά εκατ.), νιτρώδες νάτριο και/ή κάλιο (μέγιστη δόση: 95 μέρη ανά εκατ.), ασκορβικό οξύ και το άλας του με νάτριο, ελάχιστο σκόρδο.
      3.4.   Ζωοτροφές (μόνο για προϊόντα ζωικής προέλευσης)

      Πρέπει να τηρούνται συγκεκριμένοι κανόνες σε θέματα χρήσης και σύστασης του σιτηρεσίου. Η διατροφή των χοίρων εκτελείται σε δύο φάσεις και στηρίζεται κυρίως στα σιτηρά που παράγονται στην οριοθετούμενη στο σημείο 4 μακροπεριοχή. Τα υποπροϊόντα της τυροκομικής δραστηριότητας (ορός γάλακτος, πήγμα γάλακτος και βουτυρόγαλα) παρέχονται από τα τυροκομεία που βρίσκονται εντός της οριοθετημένης γεωγραφικής περιοχής.
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

      Η παραγωγή του προϊόντος «Salame Brianza» ΠΟΠ (καθαρισμός, άλεση, μάλαξη των συστατικών, τοποθέτηση σε έντερο, ξήρανση, ωρίμαση) πρέπει να εκτελείται εντός της παραδοσιακής περιοχής παραγωγής που βρίσκεται στο έδαφος της Brianza και οριοθετείται στο σημείο 4.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      Η συσκευασία και ο τεμαχισμός σε φέτες ή σε μερίδες του προϊόντος «Salame Brianza» ΠΟΠ πρέπει υποχρεωτικά να εκτελούνται εντός της οριοθετούμενης στο σημείο 4 γεωγραφικής περιοχής, υπό την εποπτεία του οργανισμού ελέγχου ώστε να διασφαλίζεται η ποιότητα του προϊόντος. Πράγματι, το προϊόν «Salame Brianza» είναι ευαίσθητο στους εξωτερικούς παράγοντες, ιδίως στο φως και στην οξείδωση υπό την επίδραση του αέρα και της θερμότητας. Η προετοιμασία του προϊόντος «Salame Brianza» για τεμαχισμό σε φέτες περιλαμβάνει υποχρεωτικά την αφαίρεση του εντέρου και επομένως την απευθείας έκθεση του βρώσιμου τμήματος του προϊόντος στον αέρα. Η έκθεση του προϊόντος στους εξωτερικούς παράγοντες υπό μη ελεγχόμενες συνθήκες αλλοιώνει τα οργανοληπτικά χαρακτηριστικά του «Salame Brianza». Συνεπώς, για να διαφυλαχθούν τα αρχικά χαρακτηριστικά του προϊόντος, είναι απαραίτητο αυτό να τεμαχίζεται σε φέτες και να συσκευάζεται απευθείας μετά την περίοδο ωρίμασης στον ίδιο τον τόπο παραγωγής.
      3.7.   Ειδικοί κανόνες για την επισήμανση

      Το προϊόν «Salame Brianza» μπορεί να διατίθεται στο εμπόριο ασυσκεύαστο, συσκευασμένο υπό κενό ή σε τροποποιημένη ατμόσφαιρα, ακέραιο, σε μερίδες ή σε φέτες.
      Η προστατευόμενη ονομασία προέλευσης «Salame Brianza» πρέπει να εμφαίνεται στην ετικέτα με χαρακτήρες ευκρινείς και ανεξίτηλους, διακρινόμενους σαφώς από οποιαδήποτε άλλη ένδειξη, και να ακολουθείται απευθείας από την ένδειξη «Denominazione di Origine Protetta» (προστατευόμενη ονομασία προέλευσης).
      Οι δύο ενδείξεις που προαναφέρθηκαν πρέπει να αναγράφονται στην ιταλική γλώσσα.
      Επιπλέον, το σήμα «ΠΟΠ» επιτρέπεται να εμφαίνεται σε άλλο σημείο της ετικέτας, στο ίδιο οπτικό πεδίο. Για τα προϊόντα που προορίζονται για τις διεθνείς αγορές, η ένδειξη «Denominazione di Origine Protetta» μπορεί να είναι μεταφρασμένη στη γλώσσα της χώρας προορισμού.
      Οι εν λόγω ενδείξεις είναι άρρηκτα συνδεδεμένες με τον λογότυπο της προστατευόμενης γεωγραφικής ένδειξης.

      Απαγορεύεται η προσθήκη κάθε άλλου χαρακτηρισμού που δεν προβλέπεται ρητώς.
      Επιτρέπεται ωστόσο η χρήση ενδείξεων που παραπέμπουν σε ονόματα, έδρες ή ιδιωτικά εμπορικά σήματα, εφόσον δεν έχουν εγκωμιαστικό χαρακτήρα και δεν υπάρχει κίνδυνος παραπλάνησης του καταναλωτή, καθώς και, ενδεχομένως, του ονόματος των χοιροτροφείων τα οποία εκτρέφουν τους χοίρους που θα χρησιμοποιηθούν για την παραγωγή του «Salame Brianza», υπό την προϋπόθεση ότι η πρώτη ύλη προέρχεται αποκλειστικά από τα εν λόγω χοιροτροφεία.
      Εάν ο λογότυπος τοποθετείται απευθείας πάνω στην ετικέτα των επιχειρήσεων παραγωγής, οι ποσότητες ετικετών, ελεγχόμενες από τον αρμόδιο οργανισμό ελέγχου, πρέπει να αντιστοιχούν στις ποσότητες πρώτων υλών που προορίζονται για την παραγωγή του προϊόντος «Salame Brianza».
      4.   Συνοπτική οριοθέτηση της γεωγραφικής περιοχής

      Οι εκμεταλλεύσεις εκτροφής χοίρων προοριζόμενων για την παραγωγή του «Salame Brianza» πρέπει να βρίσκονται στο έδαφος των ακόλουθων περιφερειών: Λομβαρδία, Εμίλια Ρομάνια και Πιεμόντε [για τη συγκεκριμένη ΠΟΠ ισχύει η παρέκκλιση του άρθρου 2 παράγραφος 3 του κανονισμού (ΕΚ) αριθ. 510/2006].
      Η περιοχή παραγωγής του προϊόντος «Salame Brianza» ΠΟΠ βρίσκεται στο έδαφος της Brianza. Οριοθετείται βορείως από τους πρόποδες του όρους Ghisallo, νοτίως από το κανάλι Villoresi, ανατολικά από τη βαθιά κοίτη του Adda και δυτικά από την εθνική οδό Comasina, συμπεριλαμβανόμενης μιας εξωτερικής ζώνης πλάτους 2 km πέραν αυτής.
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Η γεωγραφική μακροπεριοχή στην οποία βρίσκονται οι εκμεταλλεύσεις εκτροφής χοίρων προοριζόμενων για την παραγωγή του «Salame Brianza» παρουσιάζει τοπίο πολύ ομοιόμορφο, ιδίως στην εντελώς πεδινή περιοχή της κοιλάδας του Πάδου, η οποία διασχίζεται από ποταμούς και κανάλια και είναι πλούσια σε φυτικά είδη, ιδίως αραβόσιτο, και σε λειμώνες. Το κλίμα χαρακτηρίζεται από τις σχετικά δριμείες συνθήκες που επικρατούν το φθινόπωρο και τον χειμώνα, με υψηλή υγρασία και ομίχλη, την ήπια και βροχερή άνοιξη και τις αρκετά υψηλές θερμοκρασίες του καλοκαιριού, με τις συχνές, παροδικές και συχνά ισχυρές βροχοπτώσεις.
      Εντός της συγκεκριμένης μακροπεριοχής, η περιοχή παραγωγής του προϊόντος «Salame Brianza» ΠΟΠ βρίσκεται ακριβώς στο έδαφος της Brianza, παρουσιάζει εναλλαγή εύφορων πεδιάδων και ηλιόλουστων λόφων, προστατευμένων προς Βορρά από έναν ορεινό όγκο που εξασφαλίζει την ανάσχεση των ρευμάτων αέρα και των αναταράξεων, προκαλώντας διάφορα ατμοσφαιρικά φαινόμενα, όπως η ανάσχεση του αέρα, οι θερμοί καθοδικοί άνεμοι, οι ψυχροί άνεμοι (όταν τα ρεύματα προέρχονται από τον Βορρά και όχι από τη Δύση) και οι ομίχλες.
      5.2.   Ιδιοτυπία του προϊόντος

      Τα χαρακτηριστικά του Salame Brianza είναι μοναδικά. Η τομή είναι ομοιόμορφη, με χρώμα πορφυρό, και παρουσιάζει συνεκτική και συμπαγή υφή. Το άρωμα είναι λεπτό και χαρακτηριστικό, η γεύση πολύ γλυκιά και ποτέ όξινη.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

      Οι ιδιότητες που απαιτούνται για το προϊόν «Salame Brianza» ΠΟΠ εξαρτώνται από τις συνθήκες του περιβάλλοντος και από φυσικούς και ανθρώπινους παράγοντες.
      Συγκεκριμένα, η πρώτη ύλη διαθέτει χαρακτηριστικά που είναι ειδικά για την οριοθετημένη στο σημείο 4 γεωγραφική μακροπεριοχή, ενώ η παραγωγή του «Salame Brianza» εκμεταλλεύεται τις συνθήκες που χαρακτηρίζουν την οριοθετημένη στο σημείο 4 περιοχή.
      Πράγματι, τα χαρακτηριστικά και οι φυσικοί πόροι της μακροπεριοχής επέτρεψαν τη σημαντική ανάπτυξη της γεωργίας και της κτηνοτροφίας, με αποτέλεσμα να διαπιστώνονται σήμερα τα οφέλη από αυτήν την εξέλιξη στις οικονομικές δραστηριότητες που έχουν εδραιωθεί στην περιοχή: σημαντικές καλλιέργειες αραβοσίτου και πολυάριθμες επιχειρήσεις που μεταποιούν τα σιτηρά σε ζωοτροφές προοριζόμενες για τα πολυάριθμα χοιροτροφεία και βουστάσια.
      Ωστόσο, παρόλο που η μακροπεριοχή ανέκαθεν αποτελεί ιδανική πηγή εφοδιασμού σε πρώτες ύλες (αραβόσιτο και ορό γάλακτος) απαραίτητες για τη διατροφή και την εκτροφή των χοίρων, αληθεύει εξίσου ότι η γεωγραφία και η μορφολογία της Brianza αποτελούν έναν από τους κύριους παράγοντες που επέτρεψαν την ανάπτυξη μιας τυπικής παραγωγής, όπως αυτή του «Salame Brianza».
      Πράγματι, η οροσειρά των Άλπεων, η οποία οριοθετεί βορειοδυτικά το έδαφος της Brianza, προσδίδει κλιματικές ιδιαιτερότητες σε όλη την περιοχή του Πιεμόντε: ανάσχεση των ρευμάτων αέρα και των διαταράξεων από τους ορεινούς όγκους, με αποτέλεσμα διάφορα ατμοσφαιρικά φαινόμενα, όπως η ανάσχεση του αέρα, οι θερμοί καθοδικοί άνεμοι, οι ψυχροί άνεμοι (όταν τα ρεύματα προέρχονται από τον Βορρά και όχι από τη Δύση) και οι ομίχλες. Όλες αυτές οι συνθήκες αποτελούν ιδανικούς παράγοντες για την ωρίμαση του «Salame Brianza», στον βαθμό που η ζύμωση η οποία αρχίζει κατά την ωρίμαση οφείλεται στο σύνολο της μικροβιακής χλωρίδας που είναι παρούσα στο περιβάλλον μεταποίησης και ωρίμασης των προϊόντων και εξαρτάται με τη σειρά της από τα χαρακτηριστικά του περιβάλλοντος (θερμοκρασία, υγρασία κ.λπ.) της περιοχής.

         Παραπομπή στη δημοσίευση των προδιαγραφών

      [Άρθρο 5 παράγραφος 7 του κανονισμού (ΕΚ) αριθ. 510/2006]
      Η εθνική διαδικασία ένστασης ενεργοποιήθηκε με τη δημοσίευση της αίτησης τροποποίησης της προστατευόμενης ονομασίας προέλευσης «Salame Brianza» στην Gazzetta Ufficiale della Repubblica Italiana, γενική σειρά, αριθ. 8 της 10ης Ιανουαρίου 2008.
      Η ενοποιημένη έκδοση των προδιαγραφών της προστατευόμενης ονομασίας προέλευσης «Salame Brianza» μπορεί να αναζητηθεί:

                  —

                  στον ακόλουθο δικτυακό τόπο:
                  http://www.politicheagricole.it/flex/cm/pages/ServeBLOB.php/L/IT/IDPagina/3335
                  ή

                  —

                  απευθείας στην αρχική σελίδα του δικτυακού τόπου του Υπουργείου Γεωργικής Πολιτικής, Τροφίμων και Δασών (www.politicheagricole.it) — επιλογή «Qualità e sicurezza» (στο επάνω δεξιό τμήμα της οθόνης) και κατόπιν «Disciplinari di Produzione all’esame dell’UE».

         (1)  Αντικαταστάθηκε από τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων.